text:
KRALENDIJK – John van ‘t Hoff ta retirá komo direktor di Scholengemeenschap Bonaire (SGB). Direktiva a disidí esaki for di kuminsamentu di yüni. Tambe tin un konsepto di un akuerdo riba mesa pa plaka èkstra pa enseñansa i kuido. Fin di yüni sekretario di estado Sander Dekker di Enseñansa ta firma e akuerdo aki.
Direktiva di SGB a bisa esaki den un deklarashon por eskrito na prensa. A informá e dosentenan tokante futuro di e skol. SGB tabata den notisia último dianan despues di e porsentahenan dramátikamente malu di slagmentu di alumno di havo/vwo. Parlamentario di PvdA Van Laar a hasi pregunta den Tweede Kamer. Dekker a indiká ku a bira tempu pa un direktor nobo i ku mester tuma medida struktural.
Pregunta
Segun presidente di direktiva F. Lauxen a tuma e desishon pa no sigui ku Van ‘t Hoff for di 4 di yüni durante un reunion di direktiva. No ta konosí si Dekker tabata sa esaki kaba ora el a kontestá pregunta tokante e problemanan na SGB durante di e ora di pregunta riba 17 di yüni. Lauxen den e deklarashon na prensa: “Ta nos intenshon pa riba término hopi kòrtiku nombra un direktor interino pa un sierto tempu. Su enkargo ta pa e kuminsá un trayekto di mehorashon kaminda e promé resultadonan mester ta bisto bon kla den un aña.”
E presidente di direktiva ta indiká ku riba término kòrtiku lo mehorá e organisashon di e skol, kaminda ta boga pa mas koheshon entre e departamentunan. “Personal mester siña traha mas enfoká riba resultado i siña mehorá e ambiente na skol.” Riba término largu lo pone atenshon na e aktuashon pedagógiko di e dosentenan i e subimentu di e nivelnan di edukashon. SGB ta spera tambe di oumentá e responsabilidat di alumnonan i mayornan.
Plaka
Den e konsepto di e akuerdo ku a kumbiní ku ministerio di Enseñansa, Kultura i Siensia (OCW) a palabrá ku Hulanda lo pone supstansialmente mas plaka disponibel pa enseñansa i kuido di e alumnonan. Lauxen ta indiká ku lo pone e finansamentu riba mésun nivel ku di un pais oropeo, kaminda lo tene kuenta si ku e proporshonnan di gastu i preis na Boneiru.
Den e konsepto di e akuerdo tin pará ku lo kanselá e défisitnan eksistente. Asina SGB ta spera ku alumno ku mas problema por haña un mihó guia. Tambe SGB ta spera di bini na remarke pa previshon èkstra, supsidio i uso di areglo di stimulashon pa enseñansa manera ta kustumber na Hulanda oropeo.
Manera Dekker a indiká kaba den su kontestanan na parlamentu lo investigá si e alumnonan di havo/vwo por haña nan diploma ainda den un di tres temporada. Ainda OCW i SGB ta deliberando riba esaki.
Outor: Belkis Osepa


c: text/html

text:
Volleybal
Stazje na Kòrsou i hunga vòlibòl den Stakamahakchi
E sala Errol Rooi ta karga ku fanátiko ku ta presensia e wega di vòlibòl. E no ta muchu altu. Kisas e por se konsiderá te asta un poko kòrtiku ku su estatura di 1.68 m. Vòlibòlista por lo general tòg ta poko mas altu. Su 58 kilo ta hasi ku e por subi tòg basta fasil riba e nèt. E ta move basta agil den esnan mas haltu rondó di dje. Su estilo di wega ta agrabel pa wak. Pero no ta su estatura ni su estilo di wega ta hala atenshon di públiko. E ta un hulandes europeo. Bo ta mira su desendensia mesora riba fèlt. E ta literalmente un ‘vreemde eend in het bijt’. Pero unabes e wega kuminsá i e duna aktivamente su aporte den e desaroyo di e wega, bo ta lubidá e detay’é e ta bira simplemente un hungadó di Stakamachi riba fèlt.
No ta Yanissa Gijsbertse a skohe Korsou komo destinashon. Defakto su intenshon nunka tabata p’e bin Korsou. Ta Korsou mes a skohe. Kosnan a kana otro i e la bin resultá den un stazje na Kòrsou. na edat di 16 aña e tabata den e selekshon di vòli di e region di e munisipio den kua e ta biba na Hulanda. E eskoho di su entrenadó di selekshon pa bai kore un stazje na Aruba a impreshoná e hóben Yanissa. Di tal manera ku e la tuma dos desishon importante n’e momentu ei. E la disidí ku e l ke studia pa dosente di edukashon físiko. I e la disidí ku igual na su entrenadó e lo a biaha pa aruba pa kore stazje. Na edat di .. Yanissa a sigui pa kuminsá ku’é estudio di dosente di edukashon físiko. Ora di regla asuntu di e stazje obligatorio e la ekspresá su deseo pa hasi esaki na Aruba. A bin resultá ku na Kòrsou tabata tin mas nesesidat di dosente di edukashon físiko. Esei a buta ku e la desviá di su intenshon anterior pa bai Aruba. Riba 5 di febrüari e la biaha pa Kòrsou. 16 di yüni e lo regresá Hulanda bek. Karga ku eksperensia di un estadia riba un isla ku a pon’é topa su mes na algun okashon.
Yanissa Gijsbertse a nanse na 1994 na e munisipio Ede na Hulanda. E tin 22 aña. E la krese na Barneveld. E ta alumno di ‘Hogeschool Windesheim na Zwolle’. Ei e ta den e último fase di su estudio ‘Leraar Lichamelijke Opvoeding’. Anteriormente e la kaba Havo na ‘Johannes Fontanus College’ na Barneveld. E ta koriendo su stazje na skol di fundeshi Dr. Albert Schweitzer na Willemstad, Korsou. Su stazje ta den kuadro di su delaster fase di su estudio. Su stazje ta sosodé tambe komo parti di ‘Sport, Therapy for Empowerment’. Un èkstra materia ku e ta hasi.
“Mi tin ya kaba 16 aña aktivo den vòlibòl. Total 16 aña. Promé komo hungadó i awor komo entrenadó. Di mi 5 te ku mi 12 aña mi a praktiká turnen. Mi a kuminsá ku vòlibòl ora mi a hasi 6 aña. Ora mi a kuminsá ku skol avansá e kombinashon di vòlibòl, turnen ku skol a bira muchu pisa. Mi mester a skohe”. Su eskoho a bai pa vòlibòl. “For di edat yòn mi tabata haña e aspekto i traha den tim hopi importante. Mi a kuminsá den kategoria mini. Di einan mi a sigui pasa den ‘jeugd’ i finalmente mi a yega e kategoria di Dames 1e klasse na Hulanda. E aña aki mi a korona kampeon Hulandes ku mi ekipo den nos kategoria. Esei ta buta ku den e aña ku ta bini nos lo hunga den e klase ‘Promoshon/degradashon’. No ta nos promé biaha ku nos ta alkanse e klase di promoshon degradashon. Algun aña pasa tambe nos a logr’é. Nos no a logra na manifestá nos mes den e klase i keda ariba. Nos a degradá bek. Mi tin algun memoria inolvidabel ku vòlibòl. Den nan den na e 3 aña ku mi a pèrtenesé n’e selekshon di region. Den selekshon bo ta train struktural 3 ora mas tantu pa siman. Esaki ta buta mi talento a desaroyá mas lihé. Mi abilidat riba fèlt a bira mas skèrpi.. Awor aki mi ta enbolbí ku selekshon for di un otro ángulo. Mi ta enbolbí ku entrenamentu di e talentonan den nos region”.
“Ámbos mayor a indusi den nos e sentido deportivo i e smak pa deporte. Pero ta mi mama ta esun ku a hunga e papel determinante den mi eskoho pa vòlibòl. For di edat hopi chikí nos tabata bai e klup di bala na kua mi tata i ruman hòmber ta pèrtenesé. Nos tabata bai komo famia pa sea yuda of wak nan hunga bala. Ora sali klup di bala ta sigui pa klup di vòlibòl na kua mi mama tabata pèrtenesé. E ala maskulino di nos klup di vòlibòl ta hunga ‘Ere Divisie’. Semper nos tabata bai wak nan weganan tambe. Despues mi tabata keda hunga vòli ku mi amiganan. E vòlibòl a buta ku nos a bon forma un amistat basta fuerte ku otro. Te ainda mi tin kontakto ku e amistatnan di e temporada ei”.
“Por lo general mi ta haña práktika deporte na Kòrsou físikamente hopi pisa. E temperatura ta saka tur energia for di bo. E kompetensia tambe ta kana hopi otro aki kompará ku Hulanda. E tin su bentaha. Na Hulanda bo mester tèrminá number den bo pul pa sigui pa play off. Aki nos ta yega final ainda, ni maske nos a sali number 2 den pul. Mi ta haña si ku na Kòrsou mester mehorá den konosementu di regla. No ta tur referí ta mes skerpi i mesun konsekuente den nan manera di flùit wega. Kisas nan mester sigui un kurso kaminda nan lo por yega na palabrashon riba e método di flùit wega. Tin algun diferensha riba su mes tambe den e reglanan kompará ku Hulanda. Na Hulanda a adaptá e reglanan na tur lokual ku internashonal a ser palabra. Na Kòrsou esaki no a sosodé tur kaminda ainda”.
Mi ta fuerte den defensa i den pase di bala. Na Hulanda mi ta pèrtenesé n’e ‘de volleybalvereniging SSS Barneveld ‘. Pa nan mi ta hunga e posishon di ‘libero’. Den e posishon ei mi mester sòru pa niun bala kai. Mi ta move basta pisa bai bin den e defensa parti patras. Na Korsou mi ta hunga pa Stakamachi. Mi stazje begeleider a hunga vòli serka Stakamachi. Ora mi a bisé ku mi ke hunga vòlibòl kompetivo, outomátikamente e la hibami Stakamachi. E klup i e hungadónan a risibími man habri. Den Stakamachi tambe mi ta move den e posishon di libero. Mi mester siña konosé mi koleganan den ekipo poko mas ainda. Na Hulanda e posishon ta poko mas fasil pa mi. Mi konosé mi koleganan poko mas mihó i sa presis ken ta alkansá kua bala na kua momentu si of no. E ta fasilitá mi trabou”.
“Por lo general mi ta gusta Korsou. Mi famia a reakshoná hopi positivo ora mi a bisa ku mi ke bin kore stazje na Korsou. Di un banda nan a haña un bon motibu opa nan tambe bin i konosé e isla. Di otro banda simplemente nan tabata haña ku un chèns asina aki lo a dunami un eksperensia asina bunita i kua siña tantu balor p’ami, ku nan mester a para mi tras den mi deseo.
E hendenan ta hopi amabel. Aki tin ménos stress. Esei ta algu ku mi ta gusta hopi mes. Semper hendenan tin un smail riba nan kara. E aspekto ei ta stimulámi positivamente. E úniko kos ku mi ta haña ku realmente mester bai mas mihó t’e komportashon di e hendenan den tráfiko. Mi tas inti falta di por usa un baiskel o simplemente bai un kaminda ku bus. E asuntu di mester bai ku outo tur kaminda ta kansami un poko.
“Si mi reflehá bek riba mi tempu na Korsou tin algun kos ku tòg mi ke apuntá. Por lo general mi ta haña e isla tin hopi talento deportivo. Wak kon nan ta presta den pro ehèmpel beisbòl. Mi a mira hopi talento tambe den atletismo, basket i futbòl. Naturalmente e nivel di vòli na Hulanda of di basket na Merka ta mas haltu. Pero e ta keda remarkabel e kantidat di talento ku mi a topa riba e isla. Mi no a ferwagt esei. Lo mester tin mas fondo disponibel pa por desaroyá e talento di e hóbennan. Deporte ta importante pe desaroyo, pero mester sòru si pa tin material adekuá disponibel. Poko sala mas na nivel i poko mas mihó ekipá. Mi ta ègt spera pa Korsou ku e deporte lo bira un prioridat p’e gobièrnu. Mi at spera di por regresá aki un par di aña bek na Kòrsou i mira ku kosnan realmente a mehorá. E ambiente ta parti di e dulsura di Kòrsou. Ami lo no lubidá Kòrsou nunka. Bo no sa nunka, kisas mi bin bek pa biba pa semper aki. No ta wak”
Relato: Anthony Guillermo
Potretnan: Media Man Productions

robotstxt: allowed

filter: keep


text:
5 Tayer durante Dia Krioyo na Museo di Tambú
5 Tayer durante Dia Krioyo na Museo di Tambú
Djadumingu awor 2 di yüli 2017, Dia di Bandera, lo tin un grandioso Dia Krioyo den Kurá di Museo di Tambú Shon Cola na Sabana Baka 31.
Bo ke sa kon ta traha pastechi di Kòrsou? Kon ta tapa karbon? Kon ta kurti kueru i rèk barí? Kon ta planta orgániko? Bo ke sinta den un trùk di palu i saboriá su historia? Bo ke kome krioyo? Awèl bin disfrutá Dia di Bandera na Museo di Tambú Shon Cola. Nos lo tin un bon kushina krioyo bon surtí.
Orario di tayernan ta:
• 10.00 AM – Tapa karbon, duná pa Reymond Vrutaal.
• 2.00 PM – Kurti kueru i rèk barí duná pa Ruben Rosalia.
• 3.30 PM – Kon ta traha pastechi di Kòrsou, duná pa Bila Henriquez.
• 5.00 PM – Historia di trùk di palu duná pa Dr. Rene Rosalia.
• Durante dia tin kombersatorio na e stènt di plantamentu orgániko.
Fundashon Stripan i Museo di Tambú Shon Cola ta warda bo for di 10’or di mainta te 8’or anochi. Entrada i partisipashon na tayernan ta kompletamente grátis.
Bin fortifiká bo patriotismo durante Dia di Bandera.
Fundashon Stripan na vanguardia di marka di Kòrsou.


text:
- E instalacion concerni mester cumpli cu e reglanan di Landsbesluit Installatievoorschriften Elektrische Inrichtingen (AB 1996 no. GT5);
- E instalacion concerni mester cumpli cu e reglanan di ‘Nederlands Normalisatie Instituut’, norma NEN 1010;
- E instalacion concerni mester ta aproba dor of bou di supervision di un instalador reconoci.
Prome cu bo entrega e peticion na Servicio di Inspeccion Tecnico (Dienst Technische Inspecties) pa aprobacion final, e instalador reconoci mester a entrega e peticion na NV Elmar pa fiha e punto di conexion y pa determina si e capacidad cu ta pidi, ta realmente disponibel.
Tur instalacion electrico di edificionan cu tin un permiso di construccion cu nan haya den aña 2007, mester dispone di un “ground” propio cu resistencia di 100 ohm y tur grupo mester ta sigura cu aardschakelaars 30 mA.
Na loket di Servicio di Inspeccion Tecnico (Dienst Technische Inspecties) tin un lista disponibel di tur instalador reconoci.
Ora di entrega e peticion, bo mester e siguiente documentonan:
- Peticion pa carchi di keur cu nomber di doño y adres di e instalacion cu mester keur;
- Dibuho di instalacion;
- Copia di e permiso pa construi di e percela di cual mester keur e instalacion electrico of e carchi di keur di e aardmeting.
Bo por calcula e gasto pa keurmento di bo instalacion electrico dor di uza e programa simpel y facil pa uza aki bou:
Keurmento instalacion di gas
Prome cu suministra bo cas cu gas, Aruba Gas Supply Co. Ltd. ta keur e instalacion di gas. Tin otro regla pa keurmento di tanki di gas y instalacion di gas pa un edificio comercial. Servicio di Inspeccion Tecnico (Dienst Technische Inspecties) ta keur esakinan.


text:
- Un formulario yena cu descripcion di bo obra, hunto cu potret, dibuho, reproduccion audio (visual);
- Un prueba di identificacion, sea paspoort, cedula of rijbewijs.
Registra un obra original
Descripcion
Bo por registra un obra literario, un trabao cientifico of un obra di arte na Oficina di Propiedad Intelectual. Derecho di autor bo ta haya automaticamente, loke ta nifica cu bo ta haya e derecho ora di crea bo obra. Bo no ta obliga pa registra bo obra, pero e ta hopi practico pa hacie como prueba, cu otro palabra pa haci bo posicion huridico mas fuerte den caso cu bo tin cu prueba cu e obra ta bo creacion. Despues di registra bo obra bo ta haya un prueba por escrito unda bo nomber, e fecha y e ora di e registracion ta menciona.
Unda pa pidi'e? / Mas informacion na
Si bo ta desea pa registra un obra literario, un trabao cientifico of un obra di arte, bo por download un formulario (Aanvraagformulier auteursrecht) of busca un na Oficina di Propiedad Intelectual.
Kico mi tin di hiba cu mi?
Cuanto e ta costa?
Awg. 35,-
Cuanto tempo ta dura pa hay'e?
Tres siman


text:
E di 5 dia di reunionnan cu stakeholders en conexion cu formacion di Gabinete Wever-Croes II a continua diaranson. Diferente tema a wordo trata na unda cu stakeholders den nos comunidad a haya oportunidad pa duna nan punto di bista y pensamento riba loke e proximo gobernacion entre MEP y RAIZ mester tene cuenta cu ne.
Riba e tema di social a hiba discusionnan extenso principalmente riba e Sociaal Crisisplan y e Family Justice Center. Tabata tey presente un delegacion di profesional den e area aki pasobra ta hopi importante pa keda adresa e retonan social cu tin na Aruba. Un enfoke special ta wordi poni riba abuso sexual especialmente di muchanan.
Prome Minister Evelyn Wever-Croes a enfatisa cu lo tin mas reunion riba e tema aki den e siguiente dianan. E sociaal crisis plan desde 2018 a haci hopi na unda cu a cuminsa cu hopi programa y proyecto. Un total di Awg. 26 million a wordo poni disponsibel y esaki ta prome biaha cu e veld sociaal ta haña asina hopi atencion y inversion.
“Aworaki nos ta saliendo for di Covid cu poder di Dios. Nos ta purbando di domina e aumento cu tin aworaki di e variante Delta pero nos mester cuminsa domina e problemanan sociaal despues di Covid. Den esaki e team di experto riba tereno social ta trahando di un forma structural pa wak con pa atende”.
E Family Justice Center ta un ehempel di un instancia cu a wordo crea pa atende specialmente cu e tema di abuso sexual di muchanan y con pa mesora atende cu e victima y e denuncia y pruebanan y cuminsa cu e recuperacion di e victima y su famia.
“Mi a keda asombra pa e presentacion y bo por wak cu nan tin un pasion grandi pa nan trabou cual ta pone mi sinti trankil cu nos ta riba e bon caminda pasobra nos tin e veld importante aki di tema social den man di esanan cu realmente tin amor p’e”.


text:
Eagle Beach: Diadomingo den oranan di mainta presencia di polis ta wordo pidi na e establecimento Screaming Eagle, na Eagle Beach pa un caso di kiebro y ladronicia.
Na yegada di e polisnan, nan a bin compronde cu no ta prome biaha cu Screaming Eagle ta bira victima di kiebro y ladronicia. E kiebro y ladronicia na e establecimento aki ta escalando y cada bes e ladronnan ta bay cu un cantidad di botternan di Champagne, biña y hasta cahanan di ciga. E productonan aki ta di marcanan di renombra y ta productonan caro.
Polisnan na e tuma a tuma e keho y a solicita pa departamento technico bin na e sitio pa asina haci mas investigacion.


text:
Den Haag¬† ‚Äď Minister Plenipotenciario Guillfred Besaril tabata invitado di Katholieke Universiteit (KU) di Leuven pa e presentacion di e buki ‚ÄúSocial Security Law in Small Jurisdictions‚ÄĚ (Leynan riba e systema di seguridad social den paisnan chikito). E presentacion tabata na encargo di profesor Danny Pieters di e facultad ‚ÄúSmall Jurisdictions Research Group‚ÄĚ cu a haci e investigacion. E buki ta analisa e pregunta cardinal: si encase paisnan chikito ta enfrenta problemanan specifico den brinda seguridad social y con pa trata cu e problemanan aki. Tambe e investigacion a concentra riba e punto con e grandura di e pais ta afecta e leynan pa cu e systema di seguridad social.
Pa contesta e preguntanan aki, a investiga den e prome capitulo di e buki puntonan cardinal di
paisnan chikito y seguridad social manera ta conoci den literatura actual. E investigacion a duna atencion na e relacion entre seguridad social y e ley cu ta regla esaki. Den un di dos capitulo a investiga e caracteristiconan mas importante cu paisnan chikito ta enfrenta pa despues concentra riba e aspectonan cu ta relevante pa e seguridad social di e paisnan.
E di dos parti di e buki a enfoca riba e sistema di seguridad social den 20 paisnan chikito, entre nan e paisnan den Reino Hulandes, Curaçao, St. Maarten y Aruba.
E investigacionnan aki a conduci na e investigadornan di KU Leuven pa saca conclusionnan riba e pregunta cardinal, pero tambe pa test e validez di e literatura actual. Den e parti final di e buki a formula algun sugestionnan con pa trata cu e sistema di seguridad social na paisnan chikito.
Banda di e presentacion di e buki ‚ÄúSocial Security Law in Small Jurisdictions‚ÄĚ tambe a papia riba un proposicion pa bin cu un proyecto riba educacion avansa den paisnan chikito. Meta di e proyecto aki ta pa mira con pa haci cu educacion avansa ta mas accesibel localmente, tanto na comienso como na final. Asina e hobennan por haya educacion avansa cerca di cas, prome cu nan tuma e paso pa bai na un pais grandi, manera Hulanda of Belgica. Como ehempel di con esaki por traha bon a haci referencia na e cooperacion entre KU Leuven y Universidad di Aruba cu e facultad STEM (Science, Technology, Engenering and Mathematics). E estudio aki ta di asina indole cu studiantenan cu sigi e estudio aki, por subi mercado laboral facilmente.
Minister Besaril a probecha di e oportunidad aki pa gradici KU Leuven pa e cooperacion cu Universidad di Aruba y asina stimula hobennan Arubiano pa sigi un estudio na Aruba mes. Segun e mandatario esaki por ta instrumental pa evita un ‚Äúbrain-drain‚ÄĚ, pasobra hecho ta cu un grupo grandi di studiante Arubiano cu bin studia na Hulanda, no ta regresa nan pais. Y mas largo e studiante keda Hulanda, mas dificil ta pa e regresa, tabata e declaracion di Minister Plenipotenciario Guillfred Besaril.
Nota pa redacion: E potretnan ta cortesia di Cas di Aruba


text:
News
-
CMC ta para kuido elektivo pa pashèntnan di SVB pa motibu di défisit
Willemstad, 29 di sèptèmber, 2021 – Den e rueda di prensa di awe mainta, gerensia di Curaçao Medical Center (CMC), a anunsiá ku mester para tur kuido elektivo spesífikamente pa pashèntnan di SVB entrante promé di òktober pa motibu ku e presupuesto di kuido ku SVB ta pagando pa 2021 no ta yega pa kubri …
CMC ta para kuido elektivo pa pashèntnan di SVB pa motibu di défisit Read More »
-
CMC ta bèk online
Willemstad, 8 di sèptember, 2021 – UPDATE Curaçao Medical Center (CMC) ta bek online. ICT CMC i UTS/Flow a solushoná e problema di konekshon entre CMC i e datacenter.
-
Problema riba karetera publiko ta kousa deskonekshon entre CMC i datacenter
Willemstad, 8 di Sèptèmber 2021 – Pa motibu di un situashon ku a surgi riba karetera públiko, e konekshon entre Curaçao Medical Center (CMC) i e datacenter, Blue NAP Americas, a kibra awe tardi. CMC ta usando sistemanan alternativo pa keda ku akseso na tur informashon krítiko. E situashon ta bou di investgashon mientras ku …
Problema riba karetera publiko ta kousa deskonekshon entre CMC i datacenter Read More »
-
“Kuido Intensivo na CMC ta yegando kapasidat máksimo pa motibu di skarsedat di personal”
Willemstad, 11 di ougùstùs, 2021 – Kuido Intensivo na Curaçao Medical Center (CMC) pa pashèntnan ku COVID-19 i tambe Kuido Intensivo pa pashèntnan regular sin COVID-19 ta yenando pa motibu di skarsedat di personal di kuido intensivo, pues mester sigui eskalá den otro departamentunan. E siguiente departamentu ku lo kombertí den un kuido intensivo ta …
“Kuido Intensivo na CMC ta yegando kapasidat máksimo pa motibu di skarsedat di personal” Read More »
-
“CMC ta eskalá plannan pa motibu di COVID-19”
Willemstad, 5 di ougùstùs, 2021 – Pa motibu di un oumento den kantidat di pashènt ku COVID-19, ku chèns pa un mas brote den nos komunidat, hunta di direktiva di Curaçao Medical Center (CMC), huntu ku Outbreak Management team (OMT) a tuma e desishon pa ehekutá plannan di eskalashon. E desishon aki ta pa por …
-
Siruganonan na CMC ta ekstraé parti di igra pa yuda pashèntnan kombatí kanser
Willemstad, 30 di yüli, 2021 – Durante e último luna siruganonan di Curaçao Medical Center (CMC), Dr. Boyé i Dr. Berry, a realisá “resection” di igra ku pashènt ku kanser. Ta promé biaha ku e tratamentunan aki a tuma lugá na CMC. E prosedura aki ta enserá kòrta i saka un parti di un igra …
Siruganonan na CMC ta ekstraé parti di igra pa yuda pashèntnan kombatí kanser Read More »
-
Mayoria pashèntnan ku COVID na CMC no ta kompletamente bakuná
Willemstad, 28 di yüli, 2021 – Miéntras e sifranan di COVID ta subi, mayoria pashènt ku COVID tratá na Curaçao Medical Center (CMC) no ta bakuná. “COVID tei pa keda, pues pa bo protehá bo mes di enfermedat severo, por fabor bai bakuná” segun Dr. Esther Rooijakkers, infeksiologo i spesialista di medisina interno na CMC. …
Mayoria pashèntnan ku COVID na CMC no ta kompletamente bakuná Read More »
-
CMC ta harma Hòspitènt komo medida di prekoushon
Willemstad, 22 di yüli, 2021 – Komo medida di prekoushon Outbreak Management Team (OMT) i Tim di kalamidat di Curaçao Medical Center (CMC) a tuma e desishon pa harma e hòspitènt atrobe na entrada di sala di Emergensia. Den e promé fase akí, e tènt lo funshoná komo un “Tèst straat” solamente pa empleadonan di …
CMC ta harma Hòspitènt komo medida di prekoushon Read More »
-
Curaçao Medical Center’s redundant system guarantees water supply in case of maintanance or calamity
Willemstad, yüli 10th, 2021 – Curaçao Medical Center (CMC) has a redundant (back-up) water supply system that guarantees continuity in case water is cut. This was validated during a planned interruption of four hours by Aqualectra in consultation with CMC. CMC’s water system guarantees water supply to all department even in case of a disconnection …
Curaçao Medical Center’s redundant system guarantees water supply in case of maintanance or calamity Read More »
-
Komishon nombrá pa hunta di komisario ta skohe Gilbert Martina komo CEO di Curaçao Medical Center
Willemstad, 5 di yüli, 2021 – Sr. Gilbert Martina, ku for di desèmber 2019 ta karga e funshon di interim CEO di CMC, a keda selektá komo e mihó kandidato pa duna guía na e hòspital. Gilbert Martina a wòrdu nombrá 1 di yüli pa un kontrakt di 4 aña. Su ròl ta inkluí maneho …
Komishon nombrá pa hunta di komisario ta skohe Gilbert Martina komo CEO di Curaçao Medical Center Read More »
-
Teatro Gilat ta kuminsá ku presentashon na CMC
Willemstad, 25 di Yüni 2021 – Fundashon Gilat ta un fundashon ku ta sòru pa teatro pa muchanan den hòspitalnan na Hulanda ta bai kuminsá ku presentashon virtual pa muchanan den hòspital na Kòrsou tambe. For di e luna entrante lo kuminsá ku presentashonnan tur luna pa e muchanan di Curaçao Medical Center i otro …
-
CMC ku proyekto di resiklahe pa traha produktonan pa usa den CMC mes
Willemstad, 5 di Yüni 2021 – Curaçao Medical Center manera ta konosí kaba ta bezig ku e akreditashon internashonal di JCI. Resiklahe ta un parti importante di e trayekto aki. Den kuadro di dia internashonal di medio ambiente, CMC huntu ku Ronald McDonald House Charities (RMHC) a organisá seshonnan di informashon resiklahe pa e departamentu …
CMC ku proyekto di resiklahe pa traha produktonan pa usa den CMC mes Read More »
-
CMC gradisí kompanianan lokal pa produkshon di dia di Enfermeria
Willemstad, 12 di Mei 2021 – Curaçao Medical Center i komunidat di Kòrsou a risibí un bunita regalo den forma di un produkshon LIVE yamá “Apresio” pa dia di Enfermeria di parti di kompanianan lokal. 12 di Mei ta un fecha importante pa para ketu na dje pa duna honor i apresio na tur nos …
CMC gradisí kompanianan lokal pa produkshon di dia di Enfermeria Read More »
-
CMC ta tuma pasonan kouteloso pa start bèk ku kuido elektivo
Willemstad, 28 di Aprel 2021 – Ku bahada di kasonan di pashènt ku COVID-19 den hòspital, Curaçao Medical Center (CMC) a kuminsá plania pa start bèk ku tratamentunan elektivo i sitanan na poliklínikanan i alabes permití bishita na pashènt. Den e último luna mester a para tur sita, tratamentu i sirugia ku no ta esensial …
CMC ta tuma pasonan kouteloso pa start bèk ku kuido elektivo Read More »
-
CMC ta mehorá e eksperensia di pashènt i famia durante COVID-19
Willemstad, 13 di Aprel 2021 – Curaçao Medical Center (CMC) ta rekonosé e importansia pa konektá ku bo ser kerí den hospital durante su estadia. Alabes CMC ta komprondé kon difísil e regla ku no por risibí bishita por ta pa pashènt i famia durante di e tempu difísil aki. Pa e motibu ei nos …
CMC ta mehorá e eksperensia di pashènt i famia durante COVID-19 Read More »
-
CMC ta risibí tur pashènt ku COVID-19 ku mester di kuido hospitalario
Willemstad, 6 di Aprel 2021 – Curaçao Medical Center ta sigui ku su responsabilidat di ekstendé kuido hospitalario na tur pashènt ku COVID-19 ku mester di esaki. Ounke e situashon den CMC ta hopi kritiko ku e kantidat di pashèntnan oumentando diariamente, CMC lo keda hasi lo máksimo pa kuida nos komunidat. E kuido aki …
CMC ta risibí tur pashènt ku COVID-19 ku mester di kuido hospitalario Read More »
-
CMC ta hasi un yamada pa boluntarionan den Kuido
Willemstad, 29 di Mart 2021 – Ku e situashon ku ta eskalando rápidamente, Curaçao Medical Center ta buskando spesífikamente boluntarionan den kuido pa asistí durante e Krísis di COVID-19. Nos ta buska dòkternan, enfermeronan i otronan ku tin un base médiko pa yuda nos tim den e próksimo simannan. Si bo ta interesá pa regalá …
CMC ta hasi un yamada pa boluntarionan den Kuido Read More »
-
Promé implantashon di Pacemaker den Cath lab na CMC
Curaçao Medical Center ke kompartí e grato notisia ku e promé implantashon di Pacemaker den e Cath lab nobo di CMC a keda ehekutá éksitosamente. CMC ta sumamente orguyoso ku e logro aki realisá dor di nan spesialistanan den e Cath lab nobo, kual ta e area den hospital ku spesialista i ekipo sofistiká dediká …
Promé implantashon di Pacemaker den Cath lab na CMC Read More »
-
CMC a kuminsá trayekto pa akreditashon di JCI
Curaçao Medical Center (CMC) a kuminsá midi pa por determiná e pasonan nesesario pa nos hospital por kalifiká pa e akreditashon di JCI (Joint Commission International)
-
CMC ta e promé hospital ku sertifikashon di LEED den Karibe
Curaçao Medical Center ta e promé hospital den Karibe ku a logra e sertifikashon LEED Gold.
-
CMC ta reforsá su departamentu di Emergensia pa motibu di COVID-19
Pa por keda sigurá kuido pa pashènt, entrante e siman aki Curaçao Medical Center (CMC) lo reforsá su departamentu di emergensia pa kompensá pa e miembronan di personal ku a keda infektá ku COVID-19.


text: KRALENDIJK —Wilson Frans kende no mester di hopi introdukshon ta kla pa festival di Tumba 2020. Algun dia pasa un reportero di Radio Live 99.9 FM a topa Frans, kende ta bon konosí pa entre otro e tumba ku el a kanta na Kòrsou yamá: ‘E barku’. Frans a menshoná ku e tin un tumba práktikamente kla pa 2020. “Ta kuestion di algun rekisito i ta kla,” Frans a bisa, kende ta eks Rei di tumba di Kòrsou i Boneiru. For di awor e ta manda mensahe pa tur fanátiko, pa nan ta prepará, pasobra e lo no spar niun energia pa e trese un tremendo produkto pa karnaval. “Bin na Bòshi pa animá e anochi di e festival di tumba 2020. Kos ta bai sosodé,”el a terminá bisando. Riba potrèt Frans i señora durante aktividat di Marshe Navidejo den Parke Lalan Baldomero Leandro Clarenda.


text:
Oranjestad-Minister Otmar Oduber a duna di conoce cu siman pasa a inicia e trabounan pa instala e sistema di iluminacion di zebrapad na e skina di Southbeach Mall na Palm Beach y e siman aki e lo ta funcionando. Di e forma aki lo aumenta seguridad pa tanto local como turista cu ta cruza e caya aki tur dia. Ademas e ta eleva e calidad di Producto Aruba.
Minister Oduber a duna di conoce cu e proyecto aki cu ta wordo financia dor di Tourism Product Enhancement Fund (TPEF), esta e fondo pa mehoracion di Producto Aruba y a wordo haci conhuntamente cu Ministerio di Husticia y Ministerio di Infrastructura. Den e cuadro aki el a gradici DOW y Cuerpo Policial pa nan input pa por a logra pone e iluminacion na ya caba diferente zebrapad. E proyecto aki ta wordo instala pa e compania All-In Energery N.V.
Mas aleu Minister di Turismo ta bisa cu e proyecto aki a wordo realiza pasobra kier pa nos producto ta uno cu ta impresiona e turistanan tur dia y cu ta crea un sentido di seguridad mas amplio cu ta posibel.
E sistemanan nobo di iluminacion di zebrapad a wordo ubica ya caba dilanti Parlamento, dilanti Bestuurskantoor, dilanti Arubus banda di waf y dilanti Royal Plaza y awor Palm Beach tambe por conta cu uno.
E mandatario a bisa cu pa mayoria e luznan aki riba e zebrapad y riba e borchinan ta trece un alerta for di leu unda cu e autonan ta baha velocidad for di un distancia pasobra nan ta wak luz blanco riba caya y ta wak e borchinan cu luznan oranje ta cende paga indicando cu nan ta yegando na un zebrapad.
Finalizando, Minister Otmar Oduber a expresa cu esaki ta trata di un proyecto cu no solamente ta enfoca riba seguridad, pero tambe ta mustra cu Aruba ta bayendo riba e caminda di mehora e nivel caminda e espectativanan di nos bishitantenan por wordo surpasa.
Minister Otmar Oduber Sistema di iluminacion di zebrapad na Palm Beach lo ta funcionando e siman aki E lo yuda aumenta seguridad y ta eleva calidad di Producto ArubaPosted: May 26, 2014 in Noticiero 94
Oranjestad-Minister Otmar Oduber a duna di conoce cu siman pasa a inicia e trabounan pa instala e sistema di iluminacion di zebrapad na e skina di Southbeach Mall na Palm Beach y e siman aki e lo ta funcionando. Di e forma aki lo aumenta seguridad pa tanto local como turista cu ta cruza e caya aki tur dia. Ademas e ta eleva e calidad di Producto Aruba.


text:
Buenos Aires 2018News
Duo di Beach Volleyball Masculino no a logra victoria
Comienso a cuminsa bon pero a laga e partido bai
E duo di Raibiently Mercalina y Brian Howell no a logra saca un victoria ayera den nan ultimo wega contra e duo di Merca aki na Buenos Aires, Argentina. Apesar cu na comienso di tur dos set nos hungadornan a wanta e wega bon tog na final nan ta laga bay. Den tur dos set Aruba tabata cabes cabes cu Merca, dado momento a hasta anota 5 punto tras di otro pa sera e gap, pero cada bes no por a wanta e wega. Mester bisa cu e blokeo di Aruba no tabata uno stabil unda e balanan a bin cu velocidad den direccion di Howell cu no por a wanta esakinan. Kizas e falta di keda concentra y keda hunga consistente y sin lubida e experencia tabata factornan cu a hunga un rol den tur wega. Aruba ta perde den dos set cu e scorenan di 21 – 15 y 21 – 13.
Apesar di no a logra victoria no tin duda cu den e duo Raibiently y Brian, Aruba su beach volleyball tin futuro. Pa e tiki tempo cu na tin hunto ta entrena y hunga y e hecho cu nan a clasifica pa e Weganan Olimpico Hubenil ta bisa tur cos di nan nivel. Aki dos aña nan lo ta mucho mas leu si nan keda hunto. Ambos hungador lo mester hunga mas torneo, mas weganan di fogeo, ect pa un mihor rendimento.
Pabien na Raibiently, Brain y coach Elmerlindo pa e prestacion na Buenos Aires.


text:
Riba 25 di juni 2021 Aruba tin su eleccion. votaruba.org ta un tool cu ta bisa e usador, despues cu ela duna su opinion tocante diferente topiconan, cua partido politico e tin mas en comun cune. Na cada ponencia, y riba e pagina di resultado e usador por orienta ampliamente riba e punto di bista di tur partido.
votaruba.org ta solamente un parti di un decision conciente durante e eleccion. Por fabor consulta e programanan politico, debate y otro fuente di informacion pa haña un bista completo di tur e posicionnan di e partidonan politico
votaruba.org ta traha door di Fuente, un grupo di hoben Arubiano cu ta traha of studia na Hulanda, den colaboracion cu ProDemos. Fuente no ta afilia cu ningun partido politico. E focus di Fuente ta e bienestar di nos isla. E tecnologia tras di StemWijzer a ser desaroya door di ProDemos – Cas di democracia y estado di derecho. ProDemos ta un fundacion independiente y imparcial cu e meta pa informa hende tocante e estado democratico.
E redaccion di votaruba.org a scohe topiconan cu ta haya hopi atencion den politica y campaña na e momentonan aki, y expertonan na Aruba a wordo consulta den e proceso aki. Cu e informacion aki nan a traha un lista di setenta ponencia. Tur partido politico a haya e lista ak. Pa cada ponencia, e partidonan ta indica si nan ta di acuerdo, no di acuerdo, of si nan ta tuma un posicion neutral. Despues, votaruba.org a selecta 30 ponencia pa inclui den e lista final. Un criterio importante pa seleccion di e lista ta e diversidad di contesta di partidonan: si hopi partido tin e mesun punto di bista tocante un topico, e ponencia aki ta menos util pa votaruba.org.
E redaccion ta aspira pa construi ponencia cu ta cla y objectivo. Redaccion tambe a percura pa uza terminonan simpel.
Tur contesta riba e ponencianan ta bin directamente for di e partidonan y en algun caso e lidernan di e partido mes.
Tur partido cu ta participa den e eleccion ta inclui den votaruba.org. E partidonan, den orden alfabetico, ta: Accion 21, AVP, CURPA, HTC, MAS, MEP, POR, PPA, Pueblo Prome, RAIZ en RED, UPP
votaruba.org no ta un ‘black box’ cu ta bisa bo pa ken bo tin cu vota. votaruba.org ta un herment educativo cu ta yuda door di duna bo un comparacion entre e puntonan di bista di cada partido, y bo mes un posicion. Abo mes ta selecta bo preferencia pa cada ponencia, bo por indica cua ponencia bo ta haya extra importante, y tambe cua partido bo kier inclui den e resultado. Bo por opta pa inclui tur partido, pero tin hende lo prefera pa compara solamente algun partido cu otro, of kier sa mas tocante e opinion di e partidonan nobo. Pesey abo mes por selecta cua partido (minimo 3) bo kier inclui den bo resultado.
votaruba.org ta duna e opcionnan aki, pasobra esakinan ta e manera mas cla pa duna bo preferencia. Ademas esaki ta e mesun manera cu decisionnan ta wordo tuma den nos democracia. Na e mesun manera aki, nos parlamentarionan por vota pa of contra un ley of mocion. Den votaruba.org, e usuario por indica cua topiconan e ta haya mas imporante cu e otronan despues di contesta tur ponencia, den e pantaya ‘Extra importante’.
votaruba.org ta duna e opcionnan aki, pasobra esakinan ta e manera mas cla pa duna bo preferencia. Ademas esaki ta e mesun manera cu decisionnan ta wordo tuma den nos democracia. Na e mesun manera aki, nos parlamentarionan por vota pa of contra un ley of mocion. Den votaruba.org, e usuario por indica cua topiconan e ta haya mas imporante cu e otronan despues di contesta tur ponencia, den e pantaya ‘Extra importante’.
votaruba.org ta haci uzo di e metodo di similaridad. Tur ponencia cu bo ta contesta mescos cu un partido, ta conta manera un punto. Si bo a duna algun ponencia ‘extra importancia’ e ta conta dobel. Den e pantaya di resultado, votaruba.org ta mustra bo e partido cu bo tin mas en comun cu ne prome, sigui pa e di dos y di tres partido. Djey e aplicacion ta mustra bo e porcentahe di similaridad entre bo punto di bista y esun di e partidonan top 3, conforme cu bo respuestanan. Nos ta kere den transparencia total: abo mes por explora e resultadonan den tur detaye, y bo mes por compara bo mes un punto di bista cu e contesta di e partidonan.
votaruba.org ta uza 30 ponencia pa identifica cu cua partido abo tin mas en comun tocante diferente topico actual den nos eleccion. Pesei ta posibel cu bo resultado ta indica un partido cu bo no a spera. Aparentemente toch bo tin hopi en comun cu e partido aki, ora nos compara bo opinionnan tocante topico cu ta relevante actualmente.
Si bo a haya un resultado inespera, ta consehabel pa bo wak bon cua ponencianan bo a contesta mescos (y diferente!) cu e partido. Podise esaki ta pone bo pensa un mas ribo bo scohencia di partido politico, of e temanan cu abo ta haña importante.
Na e momento aki bo por consulta e clarificacion cu e partidonan ta duna. Si tin mester, bo por contesta ‘Ningun di dos’. Esaki ta depende completamente n’abo, y na e importancia cu bo ta duna e condicionnan.
votaruba.org ta busca topiconan distintivo cu ta refleha diferencianan (grandi) di opinion entre e partidonan. Tin algun ponencia cu casi tur partido ta faborece, manera sostenibilidad, of criminalidad. Pasobra e partidonan ta pensa mescos tocante e topiconan aki, nan no ta produci diferencianan cla y nos no por haci un distincion entre nan. Pa e motibo aki tin algun topico importante (manera seguridad y medio ambiente) cu no ta wordo trata den e lista di ponencia di votaruba.org.
Fuente ta un fundacion nonprofit. votaruba.org a wordo realisa cu e sosten financiero di: Aruba Bank, ArubaStakePool, Gianni’s Group, Guardian Group, HBN Law, Romar Trading, Super Food, Taco Bell y tur esnan cu a haci un donacion na nos campaña di GoFundMe. Masha danki!
No, no tin un app. Awendia nos por uza ‘responsive websites’ cu ta duna bo acceso na votaruba.org por medio di bo computer, tablet of smartphone facilmente.
Sigur cu si. Bo por haya votaruba.org riba Facebook y Instagram
Bo por haya tur informacion tocante di bo privacy den e Privacy- en Cookiestatement di e ProDemos StemWijzer
Bo por manda nos bo pregunta via Facebook of votaaruba@gmail.com Masha danki!


text:
Diaranson 30 di mei 2018 a continua e playoff division junioren den stadion Frans Figaroa na noord a topa otro Bubali contra di Estrella y na mes momento na stadion Guillermo Prospero Trinidad a topa otro Nacional contra di Brazil jrs.
Bubali contra di Estrella den e campeonato regular den e prome round Estrella ta gana Bubali 6-2 riba tereno di Estrella, den nan di dos compromiso riba tereno di Bubali , Bubali ta gana cu e score di 4-3.
Na otro banda Brazil jrs den nan prome wega durante campeonato regular ta sa di gana di Nacional 4-2, den nan di dos wega ta Nacional ta sa di gana Brazil jrs 2-0.
Bubali den nan prome compromiso den e playoff aki nan ta sa di gana di Brazil jrs 3-0, Estrella ta bin di un derota for di Nacional cu e score di 0-2. Un wega caminda tabata tin hopi velocidad, preshon, atake tras di atake den un solo palabra un bon wega.
E prome parti di wega ta termina den un empate na cero gol. Den e di dos parti di wega pa ser exacto na di 59′ di wega e equipo di Bubali ta haja un penalty caminda cu Edmar Tromp #10 riba su camiseta y capitan ta cobra cu exito pa habri e marcador na 1-0. Despues di aki nan ambos equipo ta sigui crea algun oportunidad y tabata na di 79′ di wega Bubali ta manda un fusil cu ta dal den e tubo horizontal caminda Estrella ta scapa di chiripa. Final di e partido Bubali ta bai cas cu un otro victoria y ta jega na 6 punto den dos salida.
Estrella den dos salida cu dos derota cu 0 punto, na e otro banda e wega entre Brazil jrs contra di Nacional ta termina den un empate na 1 gol pa banda , caminda cu Nacional ta habri e marcador na di 4′ di wega. Un hungador di Brazil jrs ta haja kaarchi corra faltando 37′ pa wega termina. Brazil jrs ta logra score pa empata e wega faltando algun minuut pa wega caba. Score Final Brazil jrs contra di Nacional 1-1.
Brazil jrs den dos salida ta perde nan prome compromiso y ta empata den nan segundo wega y ta acumula 1 punto y Nacional den dos salida cu un wega gana y un empata pa un total di 4 pts. Proximo wega nan lo ta diaranson 6 di juni Estrella vs Brazil jrs na CDGT y Nacional vs Bubali na CDFF pa 8or pm.


text:
Pa por importa bo mobilario cu dispensacion di derecho di importacion bo mester haci un peticion. Mester entrega e siguiente documentonan:
- Formulario”Aanvraag verhuisboedelvrijstellingen' Si bo kier pidi dispensacion bo mester yena e formulario “aanvraag verhuisboedelvrijstellingen”. Por haya e formulario aki na Douane.
- Enig document Bo mester haci tambe un declarion (aangifte) ora di trece bo verhuisboedel di afo. E declaracion di importacion bo ta haci riba un Enig documento digital den Asycuda World. Bo por pidi un custum broker yudabo haci e declaracion den Asycuda World. Por haya e lista di custom brokers den buki di telefon;
- Documento adicional
Ademas di e formulario”Aanvraag verhuisboedelvrijstelllingen” y e “Enig document” bo mester entrega e siguiente documentonan:
- un copia valido di bo prueba di identidad;
- un declaracion di inscripcion na Censo di Aruba di Awg 10,- (3 ehemplar);
- un lista di e productonan di mudansa ( 3 ehemplar);
- e (lucht) vrachtbrief di e carga for exterior (3 ehemplar).
Pa studiantenan cu ta studia na Merca, Douane ta exigi ademas un formulario I-20. Esaki ta e prueba cu bo ta studia na Merca.


text:
ORANJESTAD – Diasabra awo dia 9 di october 2021 tur persona cu ta den bijstand, cu ta bay scol regular durante dia pa e aña escolar 2021/2022 y cu a cumpli cu tur rekisito prome cu 17 di september 2021, lo ricibi un ayudo financiero extra.
Rekisitonan cu mester a cumpli cu ne
Pa por a haya e ayudo financiero extra pa e aña escolar 2021/2022 mester a cumpli cu diferente rekisito. Esun mas importante ta cu e mayor mester a yena e formulario di scol y trece esaki prome cu 17 di september ultimo na DAS SN.
Si no a cumpli
Departamento di Asunto Social (DAS) for di comienso di luna di september a bini ta informa e comunidad kico lo pasa si un famia no cumpli cu e formulario di scol 2021/2022.
– E bijstand lo baha.
– E bijstand di luna di october 2021 lo wordo blokia.
– No lo ricibi e ‘toelage’ mensual di AWG 250,- pa yiu(nan) entre 3 cu 24 aña cu ta bay scol, te ora presenta cu e formulario di scol y ora e wordo adapta, e ta sosode sin forsa retroactivo.
– Si trece e formulario di scol despues di dia 17 di september 2021, tene na cuenta cu ta perde e derecho di e ayudo financiero extra di ‘Schooluitkering’ (subsidio escolar) y ‘Ouderlijke bijdrage’ (contribucion di mayor) pa e aña escolar 2021/2022.
– Despues di haci e ahustacion necesario, lo solamente haya e ‘toelage’ di AWG 250,- mensual.
Tin mas o menos 300 famia cu no a cumpli
Te cu diabierna mainta, tin un total di mas o menos 300 famia cu tabata riba payroll di bijstand den luna di augustus 2021, cu no a cumpli cu e formulario di scol 2021/2022. E bijstand di e famianan aki ta keda blokia diasabra awo 9 di october 2021. E famia lo mester acudi na DAS SN entrante dialuna 11 di october pa duna cuenta di esaki.
Importante pa sa
DAS kier informa tur cliente di bijstand cu dialuna awo 11 di october 2021 tur servicio di bijstand lo wordo duna solamente na DAS su oficina situa na San Nicolaas. Clientenan cu nan bijstand a keda blokia diasabra 9 di october 2021 lo mester acudi na DAS San Nicolaas otro siman dialuna 11 di october 2021.
Final
Pa cualkier pregunta por tuma contacto cu seccion bijstand via e-mail na bijstand@dsz.gov.aw of via telefon na 528-1100 of 528-1100. Alabes nos kier invita bo pa ‘like’ nos pagina di Facebook Departamento di Asunto Social y keda na altura di entre otro tur informacion importante pa loke ta trata nos servicio di bijstand.


text:
ORANJESTAD (AAN): Parlamento ta conta cu un hurista, cu ta yama su mes un experto den ley constitucional,
Ryçond do Nacimento. Den apenas dos luna cu e ta den Parlamento, ta parse cu su unico mision, ta pa defende Marisol Lopez-Tromp.
Cada biaha cu e hiba palabra, ta sali na defensa di Marisol Lopez-Tromp.
Esaki ta hilarico pasobra e ta di fraccion di AVP y nunca ta sali na defensa di por ehempel Benny Sevinger, of Mike Eman cu nan corupcion na gran escala den nan gobernacion. Por ehempel e caso Avestrus y e donacion cu Mike Eman a haya di Roberto Rincon, awe un persona condena pa corupcion.
Ta obvio, den e 2 lunanan tras di lomba, cu AVP a guli e partido di Marisol Lopez-Tromp y awor bo ta mira cu oposicion de facto ta AVP plus.
MARISOL LOPEZ-TROMP
Na luna di oktober 2020, Marisol Lopez-Tromp tabata forma parti di e partido POR. Partido POR a propone Marisol pa bira minister na JANUARI 2020. Tabata un trayecto pisa, segun Marisol, pa e por a bira minister.
Sinembargo na juli di 2020 fraccion di POR a cuminsa expresa desconfiansa den e minister. Nan a pidi e minister pa baha, pasobra e partido ya no ta sostene e minister mas. E situacion aki a bira uno cu ningun hende por a kere: cu Marisol no kier a tene honor na su mes y tuma retiro. Marisol a gara na e stoel di minister y no kier a laga bay.
Siendo cu Constitucion ta stipula cu si bo no tin sosten di bo partido mas, bo no por ta minister!
Pero Marisol no a worry cu Constitucion. Finalmente, debi cu Marisol no kier a laga e stoel bay, pero no kier a traha tampoco ni papia cu su Prome Minister, Conseho di Minister a retir’e y Parlamento a sostene e decision ey. Un berguensa, tipifica pa ego di Marisol.
RYÇOND DO NACIMENTO
MEP ta conseha Ryçond pa, en bes di sali defende Marisol cada biaha, pa sinta y splica Marisol cu ta Marisol a actua fout. Splica Marisol cu Constitucion ta stipula cu Marisol mester a tene honor na su mes y tuma su retiro. Splica Marisol cu ora bo fraccion no tin confiansa den bo mas, bo no por keda minister. Splica Marisol cu ta ILEGAL y contra INTEGRIDAD pa bo tin un minister sin partido.
Si Ryçond haci esey, su alumnonan lo haya poco respet p’e atrobe.


text:
Brazil, San Nicolas: Diadomingo algo prome cu 1’or di marduga, ta presenta na Warda di polis na San Nicolas, un homber cu ta pidi asistencia di polis pa un ruman cu tin problema mental y cu tabata de remate, tambe ela declara na polis cu su ruman enfermo mental, a menasa su otro ruman cu machete y cu afortunadamente su mama a logra kita e machete for di dje.
E homber a pidi polis si nan por compañe bay na cas di su mama pa buska e ruman homber cu problema mental hibe PAAZ. Dos agentenan policial a bay cu e homber na e cas di su mama na Brazil.
Na yegada e agentenan a papia cu e ruman y a nota cu enberdad e tabata deremate y e homber a splica e ruman cu e polisnan a bin buske pa hibe PAAZ. Esaki a pone cu ela bira agresivo contra e polisnan tambe y a cuminsa insulta e agentenan. Ela coi un pida hero den su man y a cuminsa ta zwaai e den direccion di e patruya. E agenantan na varios ocasion a pidi’e pa benta e pidi hero abou, pero e no tabata rasona. Mirando cu e no tabata respeta ordo di polis, no a keda e polisnan nada otro di na un forma tactico bente riba vloer y boei’e.
Asina nan a logra hib’e HOspital, caminda su ruman a keda cune wardando riba un dokter.


text:
Ayera tabata un dia hopi special pa Rocco Tjon. Despues di a fungi pa hopi aña den top di Cuerpo Policial y despues como parlamentario, awo a toca turno a e sirbi pueblo di Aruba como minister. Ayera Rocco Tjon a huramenta dilanti S. E. Gobernador Interino Yvonne Lacle – Dirksz como minister di husticia y asuntonan social.
Recientemente ya a tuma luga e proceso di traspaso di cartera cu ex minster Bikker y tambe minister Glenbert Croes. Awo e proceso di sinta cu e departamentonan cu ta resorta bou su ministerio lo inicia. Tjon ta gradici pueblo pa awe e por cuminsa traha den funcion ehecutivo di pais Aruba.


text:
yannick roos
-
Barranquilla2018
Elias y Yannick ta conta di nan participacion na Cali
Elias Halabi y Yannick Roos ta conta di e Weganan Centroamericano y Del Caribe.Read More »
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Bowling ta sigi na Cali
Awe mainta a start e weganan di Doubles di Bowling na Cali. E atletanan Yannick Roos hunto cu Elias Halabi…Read More »
-
News
Yannick ta logra medaya
Yannick Roos ta logra medaya di Brons den e Campeonato Sudamericano Juvenil di Bowling 2018 na Santiago de Chile. Den…Read More »
-
Cochabamba
Medayistanan ta bek
Nos medayistanan di bowling a regresa cas bek. Algun rato pasa nos medayistanan Thashaina Seraus y Kamilah Dammers- Naddall hunto…Read More »
-
Cochabamba
Yannick cu un bon bataya
Bolichero Yannick Roos ta duna bon bataya pero no ta logra avansa pa e ronda final den e XI Juegos…Read More »
-
Cochabamba
Yannick nr5 pa e gran final
Bolichero Yannick Roos ta logra clasifica como e number 5 pa e gran final individual den e XI Juegos Suramericanos…Read More »


text:
Desde prome di augustus di aña 2021 un ekipo di investigado lo pasa un siman na Saba Bank pa investiga ciclo di bida di tiburon tiger. Investigadonan lo investiga e rutanan di migracion, na unda y ki tempo e tiburonnan ta broei pa por proteha nan miho dentro di Santuario di Tiburon y Mamifero Marino Yarari di Caribe Hulandes y eyfonan. Den e expedicion akilo participa miembro di Saba Conservation Foundation (SCF),Nature Foundation St. Maarten(NFSXM), ), St. Eustatius National Parks (STENAPA), STINAPA Bonaire, Aruba National Parks Foundation (FPNA), Dutch Caribbean Nature Alliance (DCNA) y World Wildlife Fund for Nature the Netherlands (WWF-NL).
Na aña 2016 Saba Conservation Foundation, Nature Foundation St. Maarten y Sharks for Kids a asocia como parti di e proyecto Save our Sharks di DCNA, financia pa Loteria Nacional di Codigo Postal di Hulanda. Desde e tempo ey, marcamento di tiburon tiger via satelite ta tuma luga na Saba Bank y alrededor di Sint Maarten. Danki na e investigacionnan aki, nos sa awor cu e tiburonnan tiger den awa Hulandes ta biaha door di e cuenca di Caribe, y mayoria di e tiburonnan marca aki ta hembra sexualmente madura. Durante e expedicion venidero, e investigadonan tin como meta pa no solamente marca y rastrea mas tiburon tiger pa investiga mas a fondo e ciclo di bida, sino tambe nan lo midi nan pa sa si nan ta grandi y con grandi e crianan dentro di e tiburonnan tiger priña ta. Esaki lo yuda determina si Saba Bank di berdad ta un luga di cultivo pa e tiburonnan tiger, un di e principal metanan di e expedicion.
Otro meta ta pa wak pa unda e tiburonnan transfronterizo aki ta migra pa comprende miho e importancia di e Santuario di Tiburon y Mamiferos Marino di Yarari y pa proteha otro area geografico. Santuario Yarari a wordo estableci prome di september di aña 2015 y tin como meta proteha e mamiferonan marino, tiburon y raya den e awanan di Boneiro, Saba y, desde september di 2018, Sint Eustatius. Colaboracion no solo entre e seis islanan di Caribe Hulandes, sino tambe entre e paisnan di henter Gran Caribe ta necesario pa proteha y conserva e especienan y e ecosistema esencial aki. Pa e motibo aki recientemente a forma Caribbean Shark Coalition pa colabora miho den henter e region di Gran Caribe.
Cada aña dia 28 di juli ta celebra Dia Mundial di Conservacion di Naturalesa y ta reconoce cu un medio ambiente saludabel ta base di un sociedad stabiel y saludabel. Esaki ta inclui un ocean saludabel cu, sin duda ta depende di e tiburonnan. E tiburonnan ta anial di presa superior hopi grandi cu ta hunga un papel fundamental den mantenimento di ekilibrio den e ecosistema marino. E tiburonnan ta yuda mantene su poblacion di presa sano comiendo esnan debil y na mes momento ta afecta e distribucion di su presanan. Den ocean saludabel, e tiburonnan ta yuda mantene poblacion di pisca stabiel y rif di coral y tereno di yerba di lama saludabel, cual ta importante pa pesca y economia di e islanan.
E expedicion di investigacion di Tiburon Tiger ta coordina door di DCNA y ta wordo generosamente financia door di WWF-NL a traves di e Fondo di Biodiversidad y Loteria Nacional di Codigo Postal di Hulanda. Pa obtene mas informacion tocante expedicion di tiburon tiger priña, sigui e organisacionnan participante riba Facebook, Instagram of e website di DCNA DCNA’s website(https://dcnanature.org/news/).
__________________________________________________________________
Informacion di contacto pa entrevista: research@DCNAnature.org, projects@dcnanature.org of telefon +599.717.5010
Tiburon tiger. Credito di e foto: Jarrett Corke WWF-Canada (derecho reserva)
Credito di e foto ©: Sami Kattan (derecho reserva)


text:
KRALENDIJK – Gezaghebber Lydia Emerencia dia 30 di yanüari ta sali pa Hulanda pa duna un empuhe na e deliberashonnan pa habri e kas di plaser Pachi’s Place bèk.
Konseho insular tin miedu ku prostitushon ilegal na Boneiru lo sigui eskalá tanten ku Pachi’s Place keda será. Den un debate di urgensia eilandsraad a insistí serka Emerencia pa hasi tur loke ta posibel pa por habri e kas di plaser atrobe.
Investigashon Viejo
Paradise Inn, Pachi’s Place den boka di pueblo, tin kasi un aña i mei será despues di un invashon. Hustisia ta sospechá e doñonan di trafikashon di hende. A detené tres persona e dia ei. A base di e persekushon penal a suspendé prolongashon di e pèrmit di Paradise Inn.
E asina yamá investigashon Viejo, ku ta dirihí riba eksplotashon seksual di hende muhé, ainda ta koriendo. Durante un investigashon na gran eskala a interoga tres prostituta i tres sospechoso intensivamente. Entretantu e sospechosonan a sali liber. Ta spera ku pronto lo trata e kaso den korte.
Diferente miembro di konseho insular ta pinta situashonnan ku ta sali fo’i man, kaminda ta trata di e oumento di prostutushon den barionan. Jeffrey Levenstone (UPB): “Dosshen meter pariba di mi kas, mèimèi den un bario, tin un kas di plaser. Doshen meter pabou di mi kas tambe. Mas leu den Kaya Korona tambe tin dos kas di plaser ilegal. Mi tambe ta mira un oumento for di dia ku a sera Pachi’s Place.”
Enfermedat
Diferente miembro di konseho insular tin pregunta tokante e kòntròl riba prostitushon ilegal. Nan ta sinti falta di e kòntròlnan riguroso. Entre otro e miembro di Eilandsraad Benito Dirksz (MBL) a hasi Emerensia pregunta tokante un posibel oumento di enfermedat ku ta transmití den relashon seksual. “Mi ke sa si tin sifra di e kantidat di kaso di e enfermedatnan aki i si tin indikashon ku nan a oumentá for di dia ku a sera Pachi’s Place.”
Durante e debate Emerencia a bisa ku e no tin kontesta riba e preguntaan. Ta e instanshanan okupá ku salubridat públiko ta enkarga ku esaki. Gezaghebber a indiká si ku seramentu di e kas di plaser por ta kousa di mas enfermedat venériko. “Otro faktor na Boneiru, manera esnan sosial ekonómiko, tambe por kousa un oumento di enfermedat venériko.”
Sint Eustatius
Dirks a bisa ku na Sint Eustatius tambe ta trata di un maneho tolerante relatá ku kas di plaser. Riba e isla ei si un kas di plaser por hasi negoshi bou di sierto kondishon pero na Boneiru nò. Dirksz ta haña ku Hulanda ta midi ku dos midí den Hulanda Karibense.
Emerencia a haña komo enkargo pa boga fuertemente pa habri Pachi’s Place bèk, pasobra ta dura muchu largu prome ku ministerio di Asuntunan Eksterior tuma un desishon. Durante e debate di emergensia Emerencia a bisa ku den palabrashon ku hustisia, e kompania Paradise Inn i e famia ku ta manehá e negoshi, a disidí pa lòs e trayekto penal for di e re-apertura di Pachi’s Place. “Nos a palabra ku e famia ku e trayekto penal ta sigui. A formulá kondishon i manera resolvé e último opstákulonan, lo re-aktivá e maneho di toleransha.”
Di 30 di yanüari te 4 di febrüari Emerencia ta na Hulanda pa papia ku ministerio di Asuntunan Eksterior. Mester palabrá tambe e dunamentu di visa pa e hende muhénan ku ta bin traha den Pachi’s Place.
Outor: Belkis Osepa


text:
E visita ta den cuadro di e cooperacion entre hospitalnan di 4 paisnan den Reino conforme e Landspakket,
Durante di e bishita e delegacion di ministerio di Salud Publico di Aruba a reuni alabes cu e minister di Salud, Medioambiente y Naturalesa di Corsou Sra. Dorothy Pietersz-Janga.
E landspakket cu gobierno di Aruba a acorda cu gobierno di Hulanda tambe ta toca e tema di cuido medico. Den esaki e 4 paisnan den Reino ta trahando riba un cooperacion mas estrecho entre hospitalnan pa di e forma aki percura pa cumpra remedinan hunto, intercambia pashentnan entre hospitalnan y percura pa pa por garantisa cuido den Reino en bes cu mester manda pashentnan otro paisnan.


text:
Tanki Flip: Diaranson den oranan di mainta a sosode un accidente riba e caminda di Tanki Flip, un poco mas pariba di e rotonde di Tanki Flip. Un auto Kia Blanco a sali for di e caminda bandi panort y a subi caminda dilanti di un brommer cu tabata biniendo di pariba. E brommer a dal den banda di e auto, riba e brommer tabata tin dos persona. Ambos a keda levemente herida, un di e motociclistanan tabata kehando di dolor na su pia. Presencia di polis di trafico y tambe ambulance a wordo pidi na e sitio.
Na yegada personal di ambulance a trata e dos heridonan na e sitio y a dicidi di transporta un di e heridonan pa hospital pa un checkeo medico avansa.
Polis di trafico tambe a presenta na e sitio pa asina atende cu e accidente aki.


text:
Durante Proximo Weekend Callcenter di SVb ta cera
Banco di Seguro Social Aruba SVb ta anuncia cu en conexion cu trabaonan di mantencion, su callcenter pa notifica AO (527-2782) ta cera riba diasabra 27 y diadomingo 28 di april 2019.
Notificacion di AO (meld ziek) mediante telefon 527-2782 riba e dianan aki no ta posibel.
Por haci uso di nos formulario pa Notifica AO online: www.svbaruba.org/ao. E formulario aki ta habri tur dia entre 7:00 AM y 4:00 PM.
Dialuna 29 april 2019 e Callcenter ta habri atrobe na e orario normal, cual ta entre 7:00 AM y 4:00 PM.
E sistema di Webportaal di SVb no lo ser afecta pa e ceramento di e callcenter.
Nos ta ofrece nos disculpa pa e inconveniencia aki.


text:
Banco di Caribe ta instalá ATM nobo
Banco di Caribe ta instalá ATM nobo
WILLEMSTAD: Banco di Caribe ta anunsiá ku su ATMnan ubiká na Herst, Arco Iris, Mahaai i na Cubaweg na altura di San Lucas Mini Market ta bèk den funshon. E ATMnan aki a keda remplasá pa esnan mas moderno ku tin ‘touch screen’ i ku por lesa chep. E ATM na Cas Grandi tambe ta bèk den servisio. Esaki sigur ta fasilitá kliente- i usuarionan residensiá den áreanan serka di e ATM aki. Generalmente, kliente- i otro usuarionan por akudí na un ATM di Banco di Caribe pa lanta sèn, pidi saldo di kuenta i si ta un kliente di Banco di Caribe, lo por transferí sèn di un kuenta pa otro i kambia su PIN periódikamente tambe.
Tapa bo PIN pa e no ta bisto!
Banco di Caribe ta duna su klientenan algun tep balioso na momento di usa e tarheta di débito Mastercard pa hasi kualke transakshon na un ATM òf mashin di pago. Unabes ku kuminsá un transakshon, ta sali riba pantaya pa skohe entre Mastercard Debit òf Maestro. Hasi bo eskoho i ora hinka PIN, kòrda tapa e PIN ku man di manera ku e no ta bisto pa otro hende.
‘SMS Alert’ ta ofresébo trankilidat mental
Pa un poko mas trankilidat mental, Banco di Caribe ta rekomendá su servisio di ‘SMS Alert’ ku ta permití e kliente keda na altura di kada transakshon ku wòrdu hasí ku e tarheta di débito òf krédito. Di e manera aki e kliente por konstatá mesora si un otro persona a malusá su tarheta. E servisio aki ta kompletamente grátis i por apliká p’e, entre otro, via e wèpsait di Banco di Caribe.
Ta konsehá tur kliente pa usa e ATMnan di Banco di Caribe mes pa mas seguridat. Últimamente ta’tin algun ATM ku tabata for di servisio; Banco di Caribe ta ofresé su diskulpa pa kualke inkumbiniensia ku esaki por a trese kuné. Pa un lista kompleto di tur ATM di Banco di Caribe i nan ubikashon por bishitá e wèpsait http://www.bancodicaribe.com


text:
Oranjestad-Sindicato di Maestro di Aruba a haya mensahe cla y raspa di su miembronan y tambe di varios maestro y docente cu ta basta. Maestronan ultimamente ta hayando nan mes mas y mas confronta cu tur tipo di intimidacion y menasa, falta di respet y specialmente ta sinti falta di balor pa nan trabou diario cu ta aporta na formacion di nan alumnonan.
Dia aden, dia afo, maestronan ta duna tur di nan parti pa haci lo mehor pa nan studiantenan. Banda di duna les nan ta haya nan obliga di funhi como trahador social, psicologo, polis, enfermero y asta trahador social, pa e tantisimo casonan cu ta presenta nan nan porta di local. Hopi ta esnan cu ta inverti financieramente for di nan cartera den enseñansa y hera ta un scop nan ta ricibi pa danki. Mirando e tantisimo casonan di maestronan cu SIMAR ta atende a dicidi di lansa un accion silencioso cu ta encera simplemente pa maestronan bisti na preto DIAMARS venidero. Esaki pa demostra solidaridad na esnan cu ta haya nan mes confronta cu intimidacion, abuso y falta di respet na pia di trabou. SIMAR y maestronan ta haya cu e maestro tambe merece proteccion, seguridad na pia di trabou y sosten y guia na momentonan cu e ta den crisis of necesidad di tal.
Maestro, docente, uni na e accion silencioso aki y ban demostra nos malcontento y exihi asina mas respet y balor pa nos trabou.


text:
Aruba pronto lo tin un Smart Energy House
ORANJESTAD - Despues di e di dos edicion exitoso di e German-Caribbean Energy Conference na Aruba, lo agrega na maart 2021 un proyecto nobo cu ta e Smart Buildings forSustainable Caribbean Islands - Green Tech made in Germany.Durante tres aña, Alemania y e paisnan den Caribe a intercambiadiferente ideanan riba e posibilidadnan di energia renobabel. Tur esaki a sosode primordialmente na Aruba y awor ta culmina den un showcase di tecnologianan pa biba y traha na un manera massostenibel.
Ta bay estrenan e proyecto di Smart Buildings for SustainableCaribbean Islands - Green Tech made in Germany riba 24 di maart 2021 pa medio di un conferencia di cual por participa online of door di atende en bibo na Renaissance ConventionCenter di 9.00 a.m.- 2.00 p.m. Promer Minister sra. Evelyn Wever-Croes lo inaugura e conferencia hibrido aki y despues lo sigui cu diferente orador. Expertonan di Alemania y otro islanandi Caribe, incluyendo Aruba, lo discuti e posibilidanan y epotencial pa prijsnan rasonabel pa energia door di adopta technologianan sostenibel den casnan y edificio.
Riba e dia aki tambe lo presenta e consorcio Aleman, “German Green Technology Hub”, cu ta consisti di varios specialistaAleman den energia renobabel, eficiencia den energia y materialnan di construccion alternativo. Sigur, un tema interesante pa companianan di construccion y desaroyadornan di proyecto paasina introduci sistemanan y tecnologia nobo den proyecto nan residencial y comercial.
E consorcio Aleman tin planea pa construi un Smart EnergyHouse den e Smart Community Aruba como un showcase pa e region. E obhetivo ta pa mustra con productonan y tecnologiaAleman por contribui na reduci e consumo di energia na Aruba y den Caribe. Entre otro, Smart Energy House lo uza energia solar y di biento y lo ta ekipa cu sistemanan pa fría, isola y ventila. E plan ta pa construi e Smart Energy House na 2021 cu cooperacionestrecho di FCCA y otro stakeholders di Smart Community Aruba y tambe cu sosten di e Camara di Comercio Aleman-Hulandes.
E conferencia cu lo tuma lugar dia 24 di maart, lo enfoca riba tecnologianan cu hotel, oficina, aeropuerto, edificio y residencianan por incorpora. Participantenan lo por presencia oradornan y un panel di experto. Tambe lo tin un sesion di networking ‘one-on-one’ cu e expertonan, otro participantenan, representantenan di gobierno y companianan di Alemania y di Caribe.
Un biaha mas Departamento di Asuntonan Economico, Comercio y Industria (DEACI) ta aporta na e proyecto aki como un partnerdi e Camara di Comercio Aleman-Hulandes desde 2018. DEACI ta invita empresarionan, inversionista y expertonan pa atende e conferencia sea en persona of online.
Por registra na https://www.dnhk.org/veranstaltungen/details/german-green-technology-conference
Of pa mas informacion, por tuma contacto cu Departamento di Asuntonan Economico, Comercio y Industria na 521-2419.


text:
NewsRosario2019
Duo mix den final di Beach Tennis
Aksel y Dominique a gana e team di Venezuela
Duo Mix di Aksel y Dominique tambe den e gran final aki na Rosario
Despues cu merdia Aksel y Sander a gana nan partido pa ta den e final manjan, atardi e duo mix consistiendo di Aksel y Dominique a gana e equipo fuerte di Venezuela.
Aruba a start bon y a gana e prome set cu score di 6-1. Den e di dos set Aksel cu Dominique a sigi domina y na final e partido a caba 6-4.
Asina tambe Aruba un biaha mas lo ta den e gran final aki na Rosario.
Sigur algo grandi pa Aruba.


text:
WILLEMSTAD – Den un deklarashon na radio, Parlamentario Jacinta Constancia a kaba di duna di konosé ku e ta distansia su mes for di e partido por lo pronto pa no mester usa e aktuashon den Parlamento kontra di e partido ku e ya forma parti di dje.
Jacinta den un forma di traishon ta yega tras di Parlamentario Mc. William i e ta tek su skouder i ora Mc. William a bira su kara, e ta dal’e un bòftá formal den su kara.
Constancia a bisa ku e no sa kon ainda, pa motibu ku ta un poko prematuro, pero e lo hala un banda un ratu. Remarkabel ta ku el a bisa tambe ku e ta spera ku esaki lo pone ku den futuro no ta hasi hende daño verbalmente.
Bron: Extra
Ministerio Públiko: Miembro di Parlamento Constancia a keda detené
WILLEMSTAD. – Ministerio Públiko a tuma nota di e akontisimientonan den Staten. Relashoná ku esaki Prokurador-General a ordená Landsrecherche Kòrsou pa inisiá ku un investigashon penal. Miembro di Parlamento Mc William mientrastantu a presentá na Landsrecherche Kòrsou pa hasi denunsia, ku na e momentunan aki ta ser prosesá.
Miembro di parlamento Rozendal tambe a hasi un denunsia kontra Sra. Constancia. Den e kaso aki pa menasa.
Miembro di Parlamento Constancia a keda detené “op heterdaad” relashoná ku maltrato i ta den kustodia aktualmente na Landsrecherche Kòrsou pa ser skuchá komo sospechoso.
E investigashon penal ta andando.
Bron: Extra
Naschrift KKC


text:
WILLEMSTAD – Ku su wowonan grandi Ishya Narain ta wak mundu ku hopi kuriosidat. E tin shete luna, pero su desaroyo ta di un beibi di mas o ménos kuater luna. Ishya a nase tres luna muchu trempan i tabatin un retraso di desaroyo di un luna mas. Den e promé seis lunanan di su bida e chikitin a superá infekshon, kuminsamentu di meningitis, chikungunya i dos operashon di tripa.
Ishya ta un di e motibunan pakiko un tim di médiko i otro personal di e departamentu di mucha na SEHOS a lanta Fundashon Mucha pa Mucha. E fundashon su meta ta pa hasi trato den hòspital di mucha ku ta malu agradabel pa mucha.
Dia Ishya a nase e tabata pisa 755 gram i e tabatin un largura di 34 sèntimeter. “E no por a hasi nada su mes”, Ishya su mama Marieke Stegeman ta konta. “Kome, hala rosea: tur kos tabata bai via aparato.” Pa monitòr i kontrolá Ishya regularmente mester a tèst su sanger pa infekshon. Ora a resultá ku e tabatin un infekshon di tripa, a kue su sanger asina tantu be ku kasi e no a sobra sanger mas. “Su kurpa tabata kontené manera un kòpi chiki di sanger. Ku tur e sanger ku a kue seka dje e tabatin mester di un transfushon di sanger i esaki ta trese riesgo.”
Kue sanger na kabes
Stegeman ta konta ku un di e metanan di Mucha pa Mucha ta pa kumpra un I-stat. E aparato aki ta evitá ku beibi ta pèrdè muchu sanger pa motibu di kuementu di sanger. “E sanger ku kue hopi be a kuaha kaba te ora e yega laboratorio. Seka Ishya esaki a pone ku mester a kue sanger kuater òf sinku be. Ademas na final no a sobra niun ader mas i asta mester a kue sanger na su kabes.”
A lanta Mucha pa Mucha na òktober di aña 2014 i entretantu via un fundraising nan a haña sufisiente plaka pa un I-stat. “A bestèl e aparato i e ta na kaminda pa Kòrsou”, Joanne Wieringa ku a tuma e inisiativa pa Mucha pa Mucha ta konta. Un próksimo meta ta pa kumpra un aparato pa midi bilirubina. “Ku e aparato aki sin hinka e beibi ku angua nos por mira kua beibi su bilirubina ta muchu haltu. Pasobra esaki por kousa daño na sesu.”
Kada sekònde ta konta
Otro aparato ku e fundashon ke kumpra ta e Lanterna Chicco ku ta imitá e batimentu di kurason di e mama pa trankilisá un beibi, mosketero pa e wignan i un boradó di wesu di emergensia. “E último aki ta yuda nos trata mucha ku ta malu pa muri. Ora kada sekònde ta konta, ku e borado di wesu aki masha lihé nos por duna e pashènt chikí líkido, remedi i transfushon di sanger.” E personal di hòspital mes a traha e lista di aparato, hopi be for di nan propio eksperiensha den otro hòspital.
Sikatris
Dia 25 di sèptèmber Ishya a bai kas. Na kuminsamentu mester a kustumá hopi pero poko poko Ishya i su mayornan a kustumá ku nan bida nobo. Mientras ku e sikatrisnan síkiko di su eksperienshanan ta kita poko poko, e sikatrisnan físiko semper lo keda visibel. Riba su barika tin asina un kòrtá di e operashon di tripa i tur kaminda rònt su kurpa tin mancha chikí sin pigmènt di e kuementu di sanger. Pa Stegeman esaki no ta importante aworaki. “Nan a bisa mi asina tantu be ku e lo no sobrebibí, pero milagrosamente el a sobrebibí. Awor nos por hasi tur kos i tin bon chèns ku e ta krese bira un dama salú i bunita. Di tur manera lo e tin algu di konta ora e bira grandi.”
Outor Elisa Koek


text:
KRALENDIJK – Instanshanan supsidiá na Boneiru a haña un sorpresa masha desagradabel di un intenshon pa un ekonomisashon enorme riba nan bùdjèt di 2018. Kolegio Ehekutivo a inkorporá e ekonomisashon den e konsepto di presupuesto ku djamars lo trata den reunion di Konseho Insular.
Fundashon pa Kas i e Sentro pa Hubentut i Famia (CJG) ta protestá impetuosamente kontra e ekonomisashonnan, ku lo afektá espesialmente e famianan vulnerabel.
E ekonomisashon intenshoná a sali e siman aki pa medio di e konseho di e Kolegio di supervishon finansiero (Cft) riba e konsepto di presupuesto. Sin duna komentario Cft ta establesé ku a planeá un redukshon promedio di 16.6 porshento riba supsidio. E ora ei alarma a bati serka hopi diferente partido.
“Paisnan rònt di nos masha tempu a mustra kiko ta e daño humanitario di un maneho asina”
Direktornan Ben Oleana di FCB i Chris Palm di CJG ta alertá den karta na konseho insular i Kolegio Ehekutivo pa problema grandi. Palm: “E ekonomisashon ta toka e famianan vulnerabel riba diferente aspekto pareu ku e kombinashon di rebaho riba kas popular, ayudo sosial, enseñansa di un di dos oportunidat,paketenan di kuminda i akohida di mucha. E paisnan rònt di nos a mustra masha tempu kaba kiko ta e daño humanitario di un maneho asina.
Derecho di mucha na peliger
Ku ekonomisashon riba loke Palm ta yama kuido leve, e gastunan di gobièrnu lo subi serka hustisia, kuido di adikshon, protekshon di mucha i salubridat. I e ta mustra riba e palabrashon ku tin ku Reino pa traha riba derechonan di mucha: “E ekonomisashon aki lo hasi difísil pa pretendé ku komo munisipio ekstraordinario nos ta logra respetá derechonan di mucha.”
No tin sinkronisashon
Palm i direktor di FCB Oleana ta haña ku ta malu ku ainda no tabatin sinkronisashon ku e fundashonnan. Oleana ta skibi ku riba 2 di novèmber mes el a duna un presentashon na Konseho Ehekutivo tokante un kontribushon èkstra di 200.000 dòler, miéntras e konsepto di presupuesto ku e ekonomisashon di di 93.000 dòler tabata kla kaba. “No a menta niun ora so ku tabatin un ekonomisashon ta bini.”
“Famianan ta sobra 200 te 300 dòler so pa luna pa biba di dje”
E falta di e kontribushon èktra, ku FCB lo no por paga mas manera ántes for di su mes fondonan, i e ekonomisashon, lo pone ku FCB kasi lo no por duna supsidio d hür mas. Famianan ku tin solamente ònderstant i soltero ku AOV aworó lo gasta mas ku mitar di nan plaka, ku ta bou di e mínimo di eksistensia kaba, na hür. Nan lo sobra 200 te 300 dòler so pa biba di dje. E ekonomisashon intenshoná na final lo produsí solamente pèrdèdó”, segun Oleana.
Plannan asosial
E partido di oposishon MPB ta yama e plannan asosial. Lider di e partido Elvis Tjin Asjoe ta haña tambe ku e ekonomisashon di 400.000 dòler na ofisina di turismo TCB (riba un presupuesto na 2017 di 1.9 mion) ta un mal kos, pasobra esaki por ta un sla duru pa un ekonomia ku ta funshoná espesialmente riba turismo. “Ta manera e gobernashon di simia (lema di e programa di koalishon ta ‘simia di speransa’, red.) no ke laga nada krese mas na Boneiru.”


text:
Directie Natuur en Millieu a ricibi kehonan relaciona cu sushedad laga atras na baranca door di piscamento y otro usuarionan. Specialmente, pero no limita, na areanan di Malmok y Boca Catalina. Ta trata principalmente di sushedad cu ta consisti di plastic (liñanan di pisca y saconan di haas ) cu ta un menasa pa nos bida marino.
Nos sa cu turtuganan ta bishita nos beachnan pa bin pone webo. Tanto e liñanan cu ta cay na awa y e liñanan cu ta pega y kibra ora di piscamento, ta forma un peliger pa entre otro e turtuganan cu sa bruha den e liña.Otro preocupacion cu ciudadanonan a trece dilanti ta e uzo iresponsabel di reda, entre otro door di laga e reda keda tempo largo na un sitio. Redanan perdi tambe ta forma un peliger.
Bestianan ta pega den dje y ora bin lantanan ya e pisca, turtuga of otro bestianan a muri te cu nan a cuminsa putri. Dus no por come esakinan mas. Tambe e redanan ta pega den e coralnan y haci daño.Materialnan uza manera blaas, y saconan di plastic cu ta bay awa door di usuarionan en general, bestia y biento fuerte, ta forma peliger pa e bestianan marino. Regularmente por mira y lesa riba varios website cuanto plastic ta saca for di bariga di pisca y otro bestianan marino.Awendia ta existi liña di pisca cu ta ‘biodegradable’. Esey kiermen cu den un cierto candidad di tempo e liña aki ta caba y garna bay, asina reduciendo e peliger pa bida marino.Negoshinan banda di lama mester percura pa tin mihor manera pa contene nan desperdicionan pa asina evita cu biento ta saca e sushi y bente tanto riba tera como den lama.
Nos por bisa cu ya nos a tuma contacto cu varios negoshi cu DNM por a ricibi keho riba nan y e reaccion tawata positivo y nan ta dispuesto pa haci e cambionan necesario pa preveni cu e sushedad yega nos beachnan y den lama.Tambe kehonan riba piscamento excesivo, tanto na canto como dilanti di nos costanan ta drenta cerca nos. Ta parce cu ta cabando cu cierto especienan, segun informacion cu ta drenta cerca nos na DNM.
Un di e kehonan ta por ehempel, cu casi no tin presencia di Masbango mas ni den temporada di Masbango, na nos costa.Den cuadro di esaki, DNM ta suplica tur cuidadano pa haci uzo di nos recursonan na un forma sostenibel, responsabel, y na un forma consciente. Ban cuida loke ta di nos. Nos ta un pueblo culto y nos sa con pa proteha loke ta di nos. Nos di DNM no ta pidi’bo pa para bo negoshi, of pa stop di tira dos liña na baranca, of di uza nos lama pa relaha y pasa un tempo agradabel cu famia. Loke nos ta pidi ta, pa haci’e cu respet y amor pa nos naturalesa y medio ambiente, pa nos flora y fauna.


text:
Tag Archives: Pensioen di huerfano
Fechanan Pago di Pensioen 2021
Pensioen di biehes (AOV) y pensioen di viudo y huerfano (AWW) lo keda paga durante aña 2021, riba e siguiente fechanan: Luna di pago Dia y fecha pago na e cliente Januari 2021 28 december 2020 Februari 2021 29 januari 2021 Maart 2021 26 februari 2021 April 2021 31 maart 2021 Mei 2021 30 april… Mas Informacion
Pagonan di SVb pa Comunidad di Aruba
Banco di Seguro Social Aruba SVb ta informa cu awe 30 di juli 2020 e pago di Subsidio di Salario a tuma luga. Pa e luna aki SVb a ehecuta un pago di 30.3 miyon florin cual a bay pa 18.666 trahado cu a ser afecta pa e crisis a causa di COVID-19. Banda di… Mas Informacion
Conferencia di Prensa 30 maart 2020 Director SVb ir. Edwin M. Jacobs
Oficina Pensioen San Nicolas ta Habri Bek 4 Februari
Banco di Seguro Social Aruba SVb ta informa cu su oficina di Pensioenen na San Nicolas ta habri bek riba diamars 4 di februari. Entrante 4 di februari e ta habri dos biaha pa siman riba diamars y diahuebs, parti mainta di 8:30 AM te cu 11:30 AM. Nos oficina di Pensioenen na Vondellaan ta… Mas Informacion
Oficina Pensioen San Nicolas ta Habri Bek 1 Februari
Debi na circumstancianan for di nos alcanso temporalmente nos a cera nos oficina di Pensioenen na San Nicolas. Entrante 1 februari 2020 e oficina di Pensioenen ta habri bek na San Nicolas. Te cu 1 februari por acudi solamente na nos Departamento di Pensioenen na Vondellaan 21. Nos ta ofrece nos disculpa pa cualkier molester… Mas Informacion
Aumento Pensioen di Biehes, Viuda/Viudo y Huerfano
Fechanan Pago di Pensioen 2020
Pensioen di biehes (AOV) y pensioen di viudo y huerfano (AWW) lo keda paga durante aña 2020, riba e siguiente fechanan: – pensioen di januari: 27 di december 2019 – pensioen di februari: 31 di januari 2020 – pensioen di maart: 28 di februari 2020 – pensioen di april: 1 di april 2020 – pensioen… Mas Informacion
Jaaropgaaf Pensioen 2018
Banco di Seguro Social Aruba SVb ta informa cu e jaaropgaaf di AOV/AWW 2018, cual ta necesario pa e declaracion di inkomstenbelasting 2018, ta ser manda mediante post pa tur pensionado di SVb. E carta di jaaropgaaf lo ser ricibi entrante 15 juli 2019 y despues. Clientenan cu a indica cu ta preferea di ricibi… Mas Informacion
Diamars merdia 2 april 2019 Departamento di Pensioenen ta cera
En conexion cu actividadnan interno departamento di Pensioenen di SVb ta cera riba diamars 2 di april entrante 12:00 PM. Departamento di Pensioenen ta atende clientenan cu ta ricibi un pensioen di SVb di AOV of di AWW. Departamento di Pensioenen ta situa na Vondellaan 21. Diaranson 3 di april departamento di Pensioenen ta habri… Mas Informacion
Fechanan Pago di Pensioen 2019
Pensioen di biehes (AOV) , Pensioen di Viudo(a) y Pensioen di Huerfano (AWW) lo keda paga durante aña 2019, riba e siguiente fechanan: Pensioen di januari: 28 di december 2018 Pensioen di februari: 1 di februari 2019 Pensioen di maart: 1 di maart 2019 Pensioen di april: 1 di april 2019 Pensioen di mei: 30… Mas Informacion


text:
NewsRosario2019
Aruba ta cla pa competi
E Weganan Sur Americano di Playa ta cla pa cuminsa
Aruba ta cla pa competi den e Weganan di Playa Sur Americano Rosario 2019
E prome grupo di atleta di Aruba a yega Rosario, Argentina pa e Weganan di Playa. Ya caba nan tur a entrena y conoce e complehonan Deportivo unda nan competencianan lo tuma lugar. Esaki ta e prome biaha cu un delegacion di Aruba lo competi na e Juegos de Playa Sur Americano Rosario 2019.
E Weganan Sur Americano di Playa di Rosario lo cuminsa for di dia majan diahuebs 14 di maart y lo termina e dia 23 di maart. Alrededor di 1500 atleta di 14 diferente pais cu lo competi den 13 diferente deportenan. Aruba lo ta participando den e deportenan di Beach Volleyball, Beach Tennis y Open Water. Den e parti di Beach Volleyball nos tin e atletanan Masculino Fransua Angela y Eddy Toro y den femenino nos tin Mali Rafini y Shekeva Jones hunto cu nan respective coachnan Elmerlindo Robles de Medina y Irald Phelipa. Den e Open Water Swimming nos lo tin e atleta Lucien Peterson bou guia di coach Davy Bisslik.
Otro siman lo biaha e duonan di Beach Tennis masculine y femenino representa pa e atletanan Sander Castro y Aksel Samardzic como tambe e duo femenino Maud Iza Celaire y Dominique Hopman.


text:
DPL ta ofrece su servicio di registracion “online” pa esnan cu ta busca trabao!
DPL ta ofrece su servicio di registracion “online” pa esnan cu ta busca trabao!
Departamento di Progreso Laboral (DPL) su meta principal ta pa informa, guia y yuda nos localnan subi nos Mercado laboral. Pa e motibo aki DPL ta dispone di un maneho caminda cu nos localnan tin tur preferencia pa por haya un trabao. Den esaki DPL ta fungi como un puente entre e buscador y dunadornan di trabao y ta ofrece nan su servicionan di intermediacion laboral. Esaki ta nifica cu DPL ta mantene contacto cu ambos grupo pa asina monitoria y facilita e procedura nan di solicitud. DPL su servicionan di intermediacion laboral ta unicamente pa esnan cu no tin mester di un permiso pa por traha na Aruba. E servicionan aki semper a sosode pa medio di bishitanan personal, pues e buscador di trabao mester a presenta na DPL pa por registra su mes den e “databank” y e dunador nan di trabao mester a entrega nan vacaturanan personalmente pa asina DPL por a haci intermediacion y e asina yama “matching” den nos grupo di localnan disponibel.
COVID – 19
Durante di e periodo di COVID – 19, DPL a sa di haci e adaptacionnan necesario pa por continua cu su servicionan di registracion di buscadornan di trabao. DPL ta ofrece e servicio di registracion pa buscamento di trabao pero unicamente online riba e website: www.dpl.aw ta click riba registracion y yena tur informacion y finalmente por upload un CV cual sigur lo yuda DPL pa “match” bo persona mas mihor posibel. Manera ta conoci durante di e periodo aki di crisis hopi dunador nan di trabao a haya nan mes obliga di manda empleado nan cas y/of cera nan portanan.
Esaki ta pone cu nos tin un grupo mas grandi di personanan cu eventualmente lo cuminsa busca un otro trabao.
Normal nobo
Gobierno di Aruba a inicia caba cu e proceso di e asina yama normal nobo caminda cu poco poco a cuminsa habri sectornan laboral, ta habriendo fronteranan etc. Pa e motibo aki tambe DPL a cuminsa di awor caba cu e registracion di esnan cu no tin un trabao of esnan cu a perde nan trabao durante COVID – 19. Ta pidi e gruponan aki pa haci uzo di e registracion online pa asina yuda DPL tin un mihor bista di e situacion real y tambe pa DPL por cuminsa cu e proceso di aloca e gruponan aki bek na trabao na momento cu mas vacaturanan wordo habri. Na e momento nan aki ainda DPL ta den e fase di ricibi vacaturanan di dunadornan di trabao cu a cuminsa habri bek. Buscadornan di trabao cu haci uzo di e registracion online lo wordo yama despues asina cu DPL tin vacaturanan disponibel y cuminsa atende cu publico. Ta pidi tur dunador di trabao cu tin mester di mas personal pa tuma contacto cu DPL y comparti nan vacaturanan pa asina hunto nos logra crea e progreso cu nos hendenan merece!


text:
Deja’s Icecream
‘DEJA’S Homemade Ice Cream’ ku awor aki ta konta ku mas ku 10 sabor i tur dia kresiendo a habri su negoshi i tin un di e ‘Ice Cream’ nan di mas dushi di Kòrsou! Emely Sebelon a mira ku tin un oportunidat den e pandemia di Covid -19 i a sostené su yu nan ku e idea aki. DEJA’s Homemade Ice Cream, un realidat!
E kos a kuminsá asina aki…. Tabata tin un dia ku mi a bai supermarket, den e temporada di Covid – 19 den Lockdown den mart, mucha no por a drenta supermarket, Daphe-nee ( 16 aña ) i Jean-dy ( 8 aña ) ta traha nan lista pa mi por kumpra nan kosnan i trese kas. Komo nos tur na kas ta stima ‘Ice Cream’, ta mas ku klaro ku riba nan lista tabata tin ‘Ice Cream’ pa kumpra. Grandi tabata mi sorpresa ku ora mi a yega supermarket mi no a haña kasi nada di ‘Ice Cream’ muchu ménos e sabor ku nan tabata ke, asina ta mi no a kumpra nada di ‘Ice Cream’ e dia ei. Jean-dy a bira bisa: “ Dikon nos mes no ta bai traha nos mes ‘Ice Cream’ “ anto ora e la bisa e kos ei, mi a pensa mesora ku ta masha bon idea!
Asina nos a kuminsá buska informashon i awor aki e negoshi ta kana mas mihó ku mi mes a spera.
Komo mama di Daphe-nee i Jean-dy e kos di mas bunita ta yuda nan hasi e idea aki realidat. Mi mes tin mi ‘Administratie Kantoor’, Jed Kantoor. Spera mi ta siña mi kliente nan ku nan mester rekonosé nan don pa asina nan por tin mas entrada, anto e idea aki tabata algu ku a ‘pop up’ ‘zomaar’ anto ku dedikashon huntu nos ta trahando riba dje. Daphe –nee ta un mucha hopi inteligente, e gusta buska informashon dus hinter e kos di traha ‘Ice Cream’ aki ta algu ku e ta ‘enjoy’ masha hopi mes. E ta un mucha hopi dediká.
Jean – dy ta un ‘Little Miss Curaçao 2020’, gusta partisipá den sertámen, kan kan di kurashi i ta determiná pa ta bon den loke e ta hasi.
E parti ku nos a bringa hopi kuné, tabata pa haña e fórmula perfekto. Nos a traha e ‘Ice Cream’ mas ku 3 biaha sin por a haña esaki manera nos tabata ke. Nos a keda purba ku nos a kuminsá yega serka na e loke nos tur tabata ke i tabata gusta. Nos a haña nos ta bai eduká nos mes kompletu den e parti aki, ku a tuma hopi tempu for di mart 2020 te ku yüli 2020 i tambe nos a pèrdè hopi material, pero nos mester a pèrdè pa awor nos por a gana. Nan tata Dahyr Sebelon tabata kùr e icecream dus tabata duna su krítika pa yega na un bon produkto. Tambe algu ku nos a konfrontá nos mes kuné ta dor ku e ‘Ice Cream’ ta trahá na kas, hopi komersiante no ta aseptá nos produkto wòrdu bendí den nan negoshi. Hopi ta bisa nò pero apesar di esei, nos a kuminsá haña mas i mas petishon pa nos ‘Ice Cream’ anto for di awor nos a kuminsá drenta Toko ku Supermarket. Anto awor nos ta pendiente pa mas kaminda. Awor aki nos ‘Ice Cream’ ta optenibel na Mangusa hyper i Mangusa Supermarket, Bon bini Supermarket , Esperamos Supermarket i Alves Supermarket i tambe diferente Kantina.
Kon boso a bini na e nòmber i kiko boso por konta nos di e DEJA’s Homemade Ice Cream?
E nòmber ta un kombinashon di nan nòmber. Nan a sinta traha riba dje un dia i nan a bin kompartí esaki ku mi. Mi a haña e nòmber ‘cute’ i tambe yamativo. Dimes ros i blou ta nan koló faborito. Nos ta bende e ‘Ice Cream’ aki paso e ta úniko. Kada ‘Ice Cream’ bo ta sinti e fruta den dje. Tur ‘Ice Cream’ ta wòrdu trahá ku fruta natural i ku hopi amor.


text:
IOC
-
News
Nicole Vice Presidente di Comite Olimpico Internacional, IOC
Nicole Hoevertsz di Aruba a bira Vice Presidente di Comite Olimpico Internacional, IOC Un momento sigur grandi y historico ora…Read More »
-
News
Nicole ta postula su mes pa e Vice-Presidente
Secretaria General di Comite Olimpico Arubano, Nicole Hoevertsz a postula su mes pa e puesto di Vice-Presidente di Comite Olimpico…Read More »
-
News
Weganan Olimpico di Tokyo 2020 lo sigi
Relaciona cu Corona virus: Weganan Olimpico di TOKYO 2020 lo sigui Den un reunion di Comite Ehecutivo di Comite Olimpico…Read More »
-
Los Angeles 2028
Nicole Hoevertsz ta presenta na IOC
Nicole Hoevertsz a presenta pa prome biaha e relato di Comision di Coordinacion LA2028 na Executive Board di IOC. Durante…Read More »
-
News
Nicole Hoevertsz nombra pa dos puesto importante
Comite Olimpico Internacional ta nombra miembro di Comite Ehecutivo di IOC, Sra. Nicole Hoevertsz pa dos puesto importante den e…Read More »
-
Buenos Aires 2018
Buenos Aires 2018 Inovativo y Exitoso
Presidente di IOC Sr. Thomas Bach; “Weganan Olimpico Hubenil Buenos Aires 2018 tabata hopi inovativo y sigur exitoso” Awe mainta…Read More »
-
Buenos Aires 2018
Nicole Hoevertsz ta na Buenos Aires
Secretaria General di COA, Sra. Nicole Hoevertsz (na cora di dos na man robez) a participa pa di dos biaha(prome…Read More »
-
Buenos Aires 2018
Olympism Action Forum
Olympism Action Forum pa prome biaha organiza door di Comite Olimpico Internacional(IOC). Den e dianan prome cu e inicio di…Read More »
-
Barranquilla2018
Nicole tambe ta presente na Barranquilla
Nicole Hoevertsz, secretario general di COA y como tambe miembro Ehecutivo di IOC ta aki na Barranquilla, Colombia pa sigui…Read More »
-
News
Momento historico pa deporte mundial
Momento berdaderamente historico pa e deporte mundial Ayera diasabra a tuma lugar un encuentro entre presidente di IOC, Sr. Thomas…Read More »


text:
Ta repartí kompetensianan di Gobernador den kompetensianan ku lèi ta preskribí komo Órgano di Reino (Reglamentu di Gobernador di Kòrsou) i den esunnan komo Órgano di Pais (Konstitushon Estatal).
Komo Órgano di Reino Gobernador mester protehá e interesnan general di Reino, sòru pa ehekushon di lèinan di Reino, Medidanan di Supervishon General di Gobièrnu di Reino i e tratadonan internashonal. Tambe E ta kontrolá si tá kumpli ku esakinan. Den kuadro di su kompetensianan siudadanonan tin prinsipalmente di haber ku ehekushon di e Lèi di Pasaporte (suministrashon di dokumentonan di biahe i di visa) i ehekushon di e Lèi di Estado enkuanto ‘Nederlanderschap’ (naturalisashon i opshon).
Ademas, banda di e funshonnan ariba mensoná, Gobernador ta representá tambe Rèi di Hulanda i konsekuentemente ta pará na kabes di gobernashon di pais Kòrsou. Den kuadro di e echo akí Gobernador ta gosa di inmunidat i ta ehekutá su kompetensianan bou di responsabilidat di ministernan di Kòrsou, ku na nan turno mester duna kuenta i rason na Parlamento di Kòrsou.
Tur aña Gobernador ta hasi apertura di Parlamento riba e di dos djamars di sèptèmber. Despues di un elekshon E ta dirigí e proseso di formashon pa yega na un gabinete. Pa esaki Gobernador ta nombra un formador. Tambe gobernador ta enkargá ku ratifikashon di lèi, dekretonan di lèi, nombramentu di un kantidat di dignatario manera ministernan, miembronan di Korte Komún di Hustisia i di Ministerio Públiko, tambe nombramentu di Konseho di Asesoramentu, di Kontraloria General i di Banko Sentral di Kòrsou i Sint Maarten. Tur aña Gobernador ta entregá durante e asina yamá ‘lintjesregen’ kondekorashonnan di Reino.
Finalmente Gobernador ta hunga un ròl den e proseso rondó di otorgamentu di asistensia militar i di ekstradishon di detenidonan.
Ta repartí kompetensianan di Gobernador den kompetensianan ku lèi ta preskribí komo Órgano di Reino (Reglamentu di Gobernador di Kòrsou) i den esunnan komo Órgano di Pais (Konstitushon Estatal).


text:
Cesantia
Kico cesantia ta?
Cesantia ta un pago cu e trahado tin derecho riba dje na momento cu e trahado haya retiro di trabao sin cu e tin culpa na esaki. Pues, cesantia ta un compensacion pa retiro.
Cual trahado ta bin na remarca pa cesantia?
Tur trahado cu ta den servicio di un doño di trabao pa mas cu 1 aña tin derecho riba cesantia. Den caso cu un trahado cu derecho riba cesantia fayece, su famia directo tin derecho riba e cesantia.
Empleadonan publico of otro empleadonan cu nan status legal ta igual na empleadonan publico, no tin derecho riba cesantia.
Ken tin e obligacion pa paga e cesantia?
E doño di trabao tin e obligacion pa paga e cesantia na e trahado cu e ta retira.
Kico ta e fondo di cesantia?
Den pasado gobernantenan a tene cuenta cu un doño di trabao pa cualkier motibo no por cumpli cu su obligacion di pago di cesantia. Pa garantisa cu un trahado bao tur circumstancia por ricibi su cesantia, via e Ley di Cesantia a institui un fondo di cesantia. Ley a encarga SVb pa administra e fondo.
Ken ta contribui na e fondo di cesantia y cuanto e contribucion ta?
Tur doño di trabao tin e obligacion pa contribui na e fondo di cesantia cada aña. E contribucion anual ta 40 florin pa cada empleado den servicio riba prome di januari.
Ki ora e trahado tin derecho riba cesantia?
Un trahado tin derecho riba cesantia na momento cu e ta cumpli cu e siguiente exigencianan segun ley:
- E trahado a keda retira di trabao sin cu e tin culpa na esaki.
- E trahado tin mas cu 1 aña den servicio.
- E trahado a entrega su peticion pa cesantia dentro di 1 aña desde e fecha di su retiro.
- E trahado no ta ricibi ningun entrada pa medio di un areglo di pensioen for di e doño di trabao.
- E trahado ta ricibi un pensioen di trabao directamente despues di a wordo retira y e suma di pensioen di trabao ta menos cu e pensioen di AOV. Tambe e trahado cu ta ricibi pensioen, cual ta menos cu 2 biaha e pensioen di AOV, despues di a deduci parcialmente of full e suma di pensioen di AOV for di e plan di areglo di pensioen, tin derecho riba cesantia.
Ki ora e trahado tin derecho riba cesantia for di e fondo di cesantia?
Un trahado ta haya derecho riba pago di cesantia for di e fondo di cesantia na momento cu e doño di trabao no por cumpli cu su deber di cesantia pa motibo di bancarota, suspension di pago of no por cumpli mas cu su obligacion financiero. Den e ultimo caso, SVb ta haci investigacion pa determina esaki.
Con e trahado por haci su peticion pa cesantia?
Un trahado mester mail na SVb e siguiente documentonan, hunto cu e formulario di Aanvraagformulier Cessantia pa e e-mail cessantia@svbaruba.org.
- Su paspoort, cedula of rijbewijs valido.
- Su werkboek of e contract di trabao.
- Su carta di retiro si e ta disponibel.
- Su payslipnan di e ultimo 2 lunanan, si ta cobra pa quincena ta trece e ultimo 4 payslipnan.
Den caso cu no por mail (tur) e documentonan aki por yama 527-2755.
Cuanto ta e suma di cesantia riba cual e trahado tin derecho?
E suma di cesantia ta depende di e cantidad di añanan di servicio di e trahado. Ley di cesantia ta prescribi cu:
- Pa e añanan di servicio entre 1 pa 10 aña, e trahado ta ricibi un pago igual na su salario di 1 siman pa cada aña di servicio.
- Pa e añanan di servicio entre 11 pa 20 aña, e trahado ta ricibi un pago igual na 1 y un cuart (1¼) di su salario di 1 siman pa cada aña di servicio.
- Pa e añanan di servicio mas cu 20 aña, e trahado ta ricibi un pago igual na 2 bes su salario di 1 siman pa cada aña di servicio.
Despues di e prome aña di servicio, tur periodo mas cu 6 luna ta conta como un aña completo.
Un ehempel con ta calcula e suma di cesantia
Un ehempel: un trahado a haya su retiro despues di a traha pa un compania pa 23 aña. Su salario pa siman ta Afl. 700,-. Su cesantia ta wordo calcula como lo siguiente:
- Pa e añanan di servicio entre 1 pa 10 aña, e ta ricibi un pago igual na su salario di 1 siman (Afl. 700,-) pa cada aña di servicio. Pues pa e prome 10 añanan di servicio e trahado ta ricibi e suma di (10 x 700) Afl. 7.000,-.
- Pa e añanan di servicio entre 11 pa 20 aña, e ta ricibi un pago igual na 1¼ di su salario pa siman (1¼ x 700 = 875) pa cada aña di servicio. Pues pa e añanan di servicio entre 11 pa 20 aña, e ta ricibi e suma di (10 x 875) Afl. 8.750,-.
- Pa e añanan di servicio mas cu 20 aña, e ta ricibi un suma igual na 2 bes su salario pa siman (2 x 700 = 1400) pa cada aña di servicio. Pues pa e 3 añanan di servicio riba 20 aña, e trahado ta ricibi e suma di (3 x 1400) Afl. 4.200,-.
E suma total di cesantia den e ehempel aki ta (7000+8750+4200)
Afl. 19.950,- (prome cu retencion di loonbelasting y pago di primanan di AOV/AWW y AZV).
Cesantia Calculator
Salario maximo usa pa e fondo di cesantia
Pa calculacion di e suma di cesantia, paga for di e fondo di cesantia, ley ta stipula un salario maximo pa siman. Pa aña 2010 e salario maximo pa siman ta Afl. 2.025,-. Cada aña e suma ta keda evalua y por cambia pa ley. Den caso cu e salario pa siman di e trahado ta mas halto cu e salario maximo, SVb ta usa e suma di e salario maximo pa determina e suma di cesantia.
Retencion di belasting y prima
Pa ley SVb ta obliga pa retene loonbelasting (15%) y e primanan di AOV/AWW (5%) y AZV (1,6%) for di e suma di e cesantia.
Mas informacion
Pa mas informacion por tuma contacto cu SVb na telefon 527-2755, via email na cessantia@svbaruba.org of mediante e formulario aki.


text:
Minister di Cultura Otmar Oduber a splica cu e proyecto Resona ta un proyecto cu Ministerio di Cultura y Departamento di Cultura (DCA) a carga desde cu e ideanan a bin dilanti y a bisa cu den henter e proceso aki tabata en busca di un di e ingredientenan cu lo por ‘link’ loke cultura ta significa na Aruba, pa trecele bek pa e generacion nobo cu ta esunnan cu mester mantene na prome lugar y carguele.
‘Pa hopi aña tabatin e pensamento cu ora ta trata di cosnan cultural tin biaha nan por wordo considera ‘chapo’, mas ainda ora e cultura ta basa riba folklore di hopi aña. Specificamente e proyecto aki lo pone enfoke riba e aspecto musical pa cancionnan tipico di pioneronan den cultura , unda cu artista, musiconan local hunto cu profesionalnan lo bini hunto pa traha riba un produccion completo pa por conserva e aspecto cultural folklorico aki di nos antepasadonan ,’ Minister Oduber a bisa.
Den e prome fase di e proyecto ‘Resona’ lo bay trece bek 13 cancion di autornan local cu ta importante den historia di Aruba pa loke ta trata cultura. Lo trece e cancionnan bek dilanti den voznan y den musica y tono di un generacion hoben y di e forma aki tambe duna tributo special na herencia cultural cu ta wordo presenta y cu por keda tambe.
Minister Oduber a indica cu un di e puntonan cu a bin hopi dilanti durante Cumbre di Cultura tabata pa por marca y documenta tur proyecto cultural cu ta wordo haci. Hopi biaha ta haci proyectonan pero ta lubida di documentanan, y ponenan disponibel pa comunidad di Aruba.
Den e caso aki e 13 cancionnan inmortal, cu lo wordo produci riba un calidad halto, lo wordo documenta y lo wordo poni den un produccion cu lo wordo poni disponibel pa comunidad di Aruba en general, e mandatario a splica.
Pa e mandatario ta un honor pa como e Minister encarga cu Turismo tambe,haci uso di e plataforma aki pa brinda e oportunidad pa hiba nos artista y profesionalnan local pa crusa frontera hunto cu Oficina di Turismo pa promociona loke ta di nos den exterior y asina aki expone e talentonan cu tin na Aruba.